Sivu: < 1 2 3 4 ... 678 679 680 681 682 >\ntorstaina, 4. toukokuuta 2017 klo 21:34\nJos vihdoin muistais tulla kirjottelee synnytyksestä, kun vauva tankkaa. Synnytys oli tosiaan loppujen lopuksi aika vauhdikas, vaikka kokonaiskesto oli samaa luokkaa esikoisen synnytyksen kanssa eli n. 6h. Illalla kun olin menossa nukkumaan, oli maha kovana harjoitussupistuksen tavoin. Kun pääsin sänkyyn, alkoi vauva myllämään hurjasti ja sanoin miehelle, että kokeile nyt tätä. No mies nukahti, minä en. Siitä tiesin, että nyt on menoa, vaikka vielä ei edes supistanut oikeasti. Olo vaan oli niin virkku. Valvoin tunnin verran ja nousin vessaan ajatellen, että siten tulee uni. Eipä tullu. Nousin taas tunnin päästä kun mahassa vähän kiersi. Se lisäsi epäilystä siitä, että synnytys on käynnistymässä. Esikoisen aikaan myös suoli tyhjeni. No jäin vessareissulla vähän kävelemään ympäri taloa, toivoen että kunnon supistukset alkais. Puol kahden maissa alkoi väsyttää ja tulin sänkyyn. Nukahdin ja heräsin puol kolme oikeeseen supistukseen ja olin ihan innoissani. No siitä ne sitten alkoi ja puol kuuden maissa kun mies lähti töihin, niin alkoi olee säännöllisiä. Päästin miehen töihin, kun pääsee sieltä heti kotiin kun soitan. Eihän mikään ollut kuitenkaan vielä varmaa. Seiskan aikaan laitoin viestiä, että tulee viiden minuutin välein. Puol ysin maissa soitin äitille ja kerroin tilanteesta. Hän kehotti soittamaan sairaalaan. Miehen äiti oli siis meillä jo valmiiksi, niin ei tarvittu esikoiselle hoitajaa. Soitin sairaalaan ja antoivat luvan mennä. Käskin miehen kotiin ja klo 10.10 mut oli kirjattu sisään sairaalaan. Käyrät oli onneks täynnä ja pääsin suoraan saliin käyrille. Menin omissa vaatteessa ja sovittiin, että vaihdetaan sitten käytän jälkeen sairaalavaatteet. Olin ollu n. puoli tuntia käyrällä, niin sanoin miehelle, että nyt alkaa olee sellaset tuntemukset, että tarttis kivunlievitystä. No mähän olin jo 9 cm auki ja sain luvan ponnistaa, jos siltä tuntuu. Kätilö laittoi pudendiaalipuudutiksen, mutta eihän siitä ehtinyt olemaan mitään apua, kun vauva oli jo ulkona 11minuutin päästä. Eli alle tunti siitä kun olin tullut sairaalaan. Tuli kolmannen asteen repeämä peräaukko osittain mukaan lukien, joka jouduttiin leikkaussalissa korjaamaan. Eniten harmitti, että olin synnyttäny luomuna ja sitten ompelemisen vuoksi laitettiin spinaali ja tiputettiin antibioottia. Onneksi en heti päässyt leikkaussaliin vaan ehdin pitää vauvaa rinnalla ja söi niin, että pärjäsi isän kanssa sen ajan kun olin poissa. Loppujen lopuksi kaikki hyvin, vaikka leikkaussali pelotti etukäteen. Pääasia että vauvalla oli koko ajan kaikki hyvin ja saikin täydet kymmenen pistettä.\nNyt ongelmana on vaan se etten saa nostaa esikoista jälkitarkastukseen asti joka on kesäkuussa. Voi olla haastavat ajat edessä kun mies palaa töihin. Mut kai siitäkin selvitään. Nyt pitäis kunnolla vaan treenata lantionpohjaa, niin ei tuu loppuelämää paskat housuun. Toivottavasti ei tuu enää vauvakuumetta, vaikka mies on toista mieltä.\nlauantaina, 6. toukokuuta 2017 klo 14:01\nHuh. Melkoinen synnytys tytteli! Tsemppiä toipumiseen! Varmasti on vähän haastavaa kun ei esikoista saa nostaa hetkeen. Meillä ainakin toi 2v sellainen sylimyyry, että jatkuvasti haluaa syliin ja pitää kanniskella... (Ja kyllä, yllättävän kätevästi tollaista 2v vajaa 12kg poikaa vielä tän masunkin kanssa nostelee ja kanniskelee. On vaan vasemman käden haba kasvanut huimasti! )\nMeillä huomenna 2v pirskeet ja oon just lepotauolla. Kyllä jaloissa huomaa kun on eilen kaupassa käynyt (ei siis ollut mikään pikareissu kun ostoslista oli pitkä kuin mikä) ja paikkoja järjestellyt. Tänään sitten vuorostaan siivonnut. Onneksi mies sentään imuroi ja pesi ikkunat. (Ja muru saatiin mummolaan hoitoon ). Vielä tarttis tänään pari piirakkaa ja kakku tehdä. Pakko vaan lepuuttaa tosiaan jalkoja välillä kun alkaa kantapäät särkeä. T. Rvk:lla 35+3 oleva..\nEhkä olis voinut vähän pienemmän kaavan pirskeet jo tähän vaiheeseen suunnitella...\ntiistaina, 16. toukokuuta 2017 klo 21:04\nNiin ne viikot vierii ja huomenna poksuu jo 37 vko! Hurjaa. Parin viikon päästä voi olla jo vauva sylissä... Tänään oli lääkärineuvola ja siis samalla se synnytystapa-arviointi. Raivotarjonnassa ja melkoisen alhaalla vaavi jo kuulemma on. Mutta paikoissa ei vielä mainittavaa merkkiä kypsymisestä. Eli ei nyt varmaan ihan lähiaikoina pieni maailmaan putkahda. Tosin uudelleen synnyttäjällä ne paikat voikin sitten kypsyä hyvinkin vauhdilla kun tapahtumaan alkaa...\nYllättävän hyvässä kuosissa täällä vielä ollaan. Joskin alan kyllä olla jo valmis luopumaan tästä masusta. Ihan jäätävä turvotus iskenyt vaan vaivoiksi. Nytkin viimeisen viikon aikana paino noussut puoltoista kiloa enkä mielestäni oo mitenkään kauhean erikoisesti syönyt tms. Sormista ja jaloista erityisesti huomaa miten turvotus lisääntynyt hurjaa vauhtia. Tähän mennessä oon ollut ihan ok painonnousun kanssa (oli pitkään n14kg) mutta nyt kun on lyhyessä ajassa tullut jo 2kg tuohon lisää niin ärsyttää.. Noh, toisaalta tollaset turvotukset nyt tietty lähteekin sit yhtä nopsaan synnytyksen jälkeen kun tulivatkin.. Tekee vaan olon niin epämukavaksi..\nMe ollaankin nyt oltu kuukauden ajan aika pitkälti viikot esikoisen kanssa kahdestaan kun mies on ollut ma-pe reissuhommissa muualla. Huomaa kyllä, että on jo aika rankkaa hoitaa kaikki keskenään tämän möhömahan ja väsyneisyystilan kanssa. Varsinkin kun on vähän räkätauti taas vaivana ollut. Noh, helatorstain jälkeen mieskin jää kotikulmille hommiin (sanoin etten enää päästä kauaksi kun alkaa viikkoja jo niin olla) eli sitten on illat apuna. Eli pian helpottaa..\nkeskiviikkona, 17. toukokuuta 2017 klo 18:09\nOnko tytteli alkanut jo pikkuhiljaa toipumaan synnytyksestä? Kuinka teillä muuten menee pienten kanssa??\nAjatella Ninuzki tosiaan,että viikot menevät näin nopeasti!! =D Ihanaa! Kohta se pieni tosiaan on sylissä! On varmasti kurjaa, kun turvottaa! Toivottavasti menee ohi synnytyksen jälkeen! Ootko koittanu mitään kotikonsteja turvotusta helpottamaan? Mitäs kaikkia niitä nyt on, vesimelonin syöntiä ja veden juomista, suolan vähentämistä ym? Ei nyt yhtäkkiä tuu mieleen muita. Tukisukkia käytän itse jalkojen turvotuksen estoon ja toimivat ainakin vielä aikas hyvin! Ja oot varmasti poikki jos yksin oot saanu huushollista ja lapsesta huolehtinut tämän raskaus väsymyksen lisäksi! Onneksi miehesi palaa pian!\nTäällä oli neuvola alkuviikosta. Hemoglobiini on tosiaan vihdoin ja viimein lähtenyt nousu suuntaan edelleenki ja kohoaa sieltä pikkuhiljaa. Rautalääkitystä saan kyllä varmaan syödä synnärille asti. Verenpaineet oli myöskin edelleen matalat, mistä siis johtuu nämä mun heikotuskohtaukset ja kylmänhikisyys. Mutta ei onneksi ole vaarallista, vaikka inhottavan olon tuokin. Mitäs vielä.. Niin, vauva on tosiaan tuolla kohdussa tällä hetkellä vinottain ja vieläpä perätilassa. Jos ei 2vkon aikana käänny ennen neuvolalääkäriä, mennään kääntämistä kokeilemaan poliklinikalle.. Sais kyllä pikkunen sitten vaihtaa asentoa siihen mennessä!! Ei oikein perätilasynnytys/sektiokaan kauheasti innostaisi jos kääntö ei jostain syystä onnistuisikaan!\nJa rv 34+2 menossa nyt.\nkeskiviikkona, 17. toukokuuta 2017 klo 21:45\nNinuzki, tsemppiä viimeisiin viikkoihin. Tiedän ettei ne oo helppoja. Nostan hattua, että oot ilman miestä pärjänny.\nKyllä täällä koko ajan mennään parempaan suuntaan. Kovalla ei pysty vieläkään istumaan, mut vähän kun on pehmustetta niin pystyy. Autoakin pystyy jo ajamaan lyhyitä matkoja. Nostokielto vaikeuttaa eniten elämää. Yksin oleminen näiden kahden kanssa on pidemmän aikaa mahdottomuus. No mummi onneksi auttaa nyt, kun mies palasi töihin.\nEsikoinen oli alkuun todella ihana vauvaa kohtaan, mut nyt on alkanu tulee mustasukkasuuskohtauksia, varsinkin kun ollaan kolmisteen ja imetän. Toivottavasti ne tästä helpottais.\nTänään käytiin vähän shoppailemassa ja löysin itselleni mekon ristiäisiin. En olis ikinä uskonu mahtavani 40 kokoseen mekkoon. No malli antaa anteeksi kyllä, mut silti. Oon kuitenkin housuista varmaan 44 kokoinen. Tuli hyvä mieli kyllä.\ntorstaina, 18. toukokuuta 2017 klo 20:33\nKiitokset tsempeistä, eiköhän tää tästä. Onneksi huomenna saadaan isi viikonlopuksi kotiin niin saa ehkä edes vähän lepäillä..\nMimmi kurja että Hb oli edelleen alhaalla, mutta hyvä toki että noussut kuitenkin. Mullakin kävi jo 111 lukemassa mutta nousi sitten onneksi 120 luokkaan takaisin. Mun kun on tosi vaikea rautaa ottaa (närästää jos ottaa pelkilteen tabletteja ja niitä litkuja en pysty juomaan). Turvotuksen ehkäisyn kotikonstit on kyllä ollet käytössä. Tosin tukisukkia en oo saanut aikaiseksi hankkia.. Meillä syödään muutenkin aika vähäsuolaista ruokaa taaperon takia ja toisaalta mulla kanssa verenpaineet nyt raskausaikana olleet ennemminkin liian matalia aiheuttaen samanlaisia ongelmia kuin sulla (välillä luokkaa 96/64 tms) niin en viitsi suolasta enää karsia.\nNiin ja toivottavasti Mimmin vauva ymmärtäisi nyt kääntyä oikein päin. Itsellä ei noista kääntöyrityksistä oo muuten mitään käsitystä, mutta vissiin ei aina onnistu tai toisaalta vauva voi kääntyä takaisin tms kurjaa.. Meillä oltu siis jo pitkään raivotarjonnassa valmiina tuloon.\nHyvä että tyttelin olo paranee ja että oot saanut mummin avuksi miehen palattua töihin. Kurja että on alkanut olla mustasukkaisuutta. Toivottavasti olisi ohimenevä vaihe.. Onko imetys lähtenyt ok käyntiin muuten?\nMua vähän kanssa jännittää miten meidän poju reagoin ja miten varsinkin sit pärjätään kun tarttis olla kolmistaan.. Nytkin selvästi reagoi isänsä poissaoloon tekemällä tahalteen kiellettyjä juttuja ja siihen kun vielä lisätään 2v uhma päälle niin välillä oon kyllä ihan kypsä vaikka lasta niin kovasti rakastankin..\nKiva, että tyttelille löytyi mekko ristiäisiin (koskas ne teillä on??) ja vielä kivassa koossa. Mäkin oon vähän sellainen että kokomerkillä on väliä, vaikkei sillä pitäisi olla...\nsunnuntaina, 21. toukokuuta 2017 klo 08:45\nPikaisesti vain ilmoitan, että meille syntyi eilen iltapäivällä pieni poika mitoilla 3210g ja 49cm. Kaverilla oli hoppu maailmaan sillä syntyi tosiaan jo rvko 37+3 ja synnytys kesti kokonaisuudessaan alle 3h.. Poju voi kuitenkin hyvin ja on "valmiin" oloinen. Äidilläkään ei hätää, alkaa hiljalleen toipua shokista ("Ei se vielä voi syntyä! Mä en oo yhtään valmistautunut vielä.")\nEsikoinen tulee tänään sairaalaan vauvaa katsomaan. Jännittää vähän miten menee.. (Päästäneen siis varmaan vasta huomenna kotiin.)\nKirjoittelen tarkemmin myöhemmin.\nsunnuntaina, 21. toukokuuta 2017 klo 10:14\nOnnea ninuzki! Teillä oli sitten vielä hätäsempi tapaus kun meillä. Et varmaan ehtiny kauheesti saamaan puudutteita? Repesitkö pahasti? Nää kiinnostaa jostain syystä mua hirveesti. En meinaa toivo kelleen samaa kohtaloa, kun miten itelle kävi.\nMuoks. Vois tietty samalla vastata noihin aiempiinkin. Siis poika selvästi tiesi, että isi on nyt kotona eli saa syntyä. Juu mulla nousi maito heti kun pääsin kotiin ja hyvin tullu, niin kuin esikoisestakin. Rinnanpäät vaan oli alkuun tosi kipeet taas oudokseltaan, eikä rasvaus auttanu. Rasvaan kyllä vieläkin joka imetyksen jälkeen, niin pysyy ees ehjempänä. Nyt ei enää niin satu. Meillä on ristiäiset 10.6.\n« Muokattu viimeksi: sunnuntaina, 21. toukokuuta 2017 klo 10:20 muokkaaja: tytteli30 »\nkeskiviikkona, 24. toukokuuta 2017 klo 21:37\nVoi mitä ilouutisia!! Onneksi olkoon Ninuzki!! <3 Oli varmaan aika yllättynyt olo, kun synnytys käynnistyi aikaisemmin! Eihän sitä tosiaan koskaan tiedä! Eikös noilla viikoilla lasketa vauva jo täysiaikaiseksi? Ja täällä ootellaan innoissaan sitten synnytystarinaa, kun ehdit/jaksat kirjoitella! Halauksia!\nTäällä vielä tasan viikko neuvolalääkäriin. Eli vielä on aikaa vauvalla pyörähtää ympäri jos ei oo jo! Eipä mitään muuta ihmeempiä, kolotukset ja selkäkivut vaivaa. Onneksi viikot vähenee!\nMimmi rv 35+2.\nmaanantaina, 29. toukokuuta 2017 klo 12:41\nJos vihdoin ehtisi vähän tarkemmin synnytyksestä kirjoitella (vauva nukkuu ja esikoinen on viimeisiä päiviään tarhassa ennen piiitkää kesälomaa).\nTosiaan ihan yllättäen ja spontaanisti käynnistyi synnytys silloin lauantaina 20.pvä. En todellakaan ollut varautunut synnyttämään vielä pariin viikkoon kerta vastikään tiistaina oli todettu ettei paikoissa vielä merkkejä kypsymisestä. Oli jopa sovittu, että mies jatkaakin reissuhommissa vielä sen seuraavan viikon alun (ma-ke) kerta ei vauvalla ole vielä kiirettä maailmaan! Onneksi ymmärsi piltti siis syntyä viikonloppuna.\nOltiin vielä silloin aamupäivällä paikallisessa ravintolapäivä-häppeningissä ja käveltiin ympäriinsä. Supistelihan se ihan reilusti, mutta ei nyt mitään sellaista että olisin osannut odottaa mitä tuleman piti. Kun saatiin kotona esikoinen nukkumaan oli tarkoitus mennä miehen kanssa päikkäreille (no, ehkä vähän hempeilemään siis myös). Yhtäkkiä alkoi lapsivettä hölkkyä pieniä määriä! Aluksi olin ihan hämmentynyt, että mitä tapahtuu kun vettä tuli niin vähän (oliko se pissaa vai vettä), mutta kun sitten vessassa sai ravata ja vähän väliä tuli reilummin nestettä uskoin sen olevan lapsivettä. Siinä vaiheessa iski shokki: En todellaakaan ollut henkisesti valmistautunut, että lapsi syntyisi vielä. Sairaalakassiakaan ei ollut tullut vielä pakattuna..\nHetken siinä seurailin tilanteen kehittymistä (ja pakkailin paniikissa sairaalakassia) ja kun supistukset hiljalleen puoli kahden jälkeen alkoivat (säännöllisemmät ja "tuntuvammat" klo 13:40 alkaen) totesimme, että pitää vissiin lähteä kohti sairaalaa. Esikoinen napattiin mukaan päikkäreiltä ja sovittiin, että siskoni hakee synnärin edestä.\nSynnärille sisään mut oli kirjattu 14:40 ja siinä alkututkimuksessa olin 3,5cm auki. Kuitenkin totesivat, että synnytys selkeästi käynnissä ja kerta esikoinenkin tullut nopeasti niin ottivat sisälle vaikka "Supistukset nyt vielä vähän hakevat rytmiään ja ovat aika rauhallisia, hiljalleen tämä tästä kuitenkin käynnistyy".\nSalissa eivät saaneet vauvan sykkeitä käyrälle näkyviin, joten laittoivat sitten pinnin vauvalle päähän ja samalla (n klo 15:40) arvioivat, että olen 4,5cm auki. Salissa sain vihdoin TENS-laitteenkin käyttööni ja nojailin sairaalasänkyyn supistuksia puuskutellen. Hiljalleen supistukset kovenivat voimakkaiksi ja klo 16 meinasin, että jos tätä pitää kestää vielä 5cm avautumisen verran niin ei pysty luomuna. Pyydettiin kätilö (+opiskelija joka oli mukana) sisään ja meinasivat, että pitää katsoa mikä tilanne ja miettiä sitten puudutusvaihtoehto. Mulla oli vaan sellainen olo, että koko ajan supistaa, enkä pysty sängylle nousemaan. Noh, olisko ollut seuraava supistus sitten kun sattui jo ihan h******** tuonne alas ja sen jälkeisen lopussa tuli sellainen olo, että nyt tapahtuu. Aivan valtava ponnistamisen tarve iski (mulle uus juttu, kun esikoisesta ei koskaan tullut tätä, sanoinkin kätilöille, että "Nyt jotain tapahtuu, vauva varmaan syntyy nyt..".) Kampesivat mut pedille kolmistaan miehen kanssa ja sieltähän se päälaki jo näkyi eli ei kun ponnistamaan. Olin jotenkin niin shokissa tilanteen nopeasta muutoksesta (+sattui aika pirusti), että muutama eka supistus meni vähän mistiin, mutta 12minuutissa vissiin oli vauva sitten ulkona klo 16:27.\nTäyden kympin poju ja ihan ok mitoilla eli ei hätää vaikka ennakkoon syntyikin. Mä repepsin vähän (toisen asteen repeämä kuten esikoisesta) ja jokusen ompeleen laittoivat. Vaavi oli terhakas, tosin rinnalle saaminen/imuotteen hakeminen kesti hieman.\nSynnärillä oltiin kaksi päivää ja sitten päästiin kotiin. Imetys on lähtenyt hyvin sujumaan, mitä nyt nännit oli ihan rikki aluksi. Toinen on onneksi jo parantunut ja toinenkin parempaan päin. Maitoakin tulee hyvin (vähän liikaakin itse asiassa ja saan vähän tyhjennellä välillä tissejä ennen imetystä + vauva puklailee välillä ). Toinen on kauhean tyytyväinen pieni, nukkuu 2-4h pätkiä (nytkin viime yönä söi klo 23,03 ja 06 ja 10), syö ja pissaa ja kakkaa. Niinkuin nyt vauvat yleensä.\nIsoveli on ottanut pikkuveljen tulon tosi hyvin. Haluaa vaan halailla ja pussailla ja silitellä vauvaa. Ja omaan syliin pitää kanssa aina välillä saada sohvalla. Tietty nyt on ollut hyvä kun isi on ollut kotona ja on saanut paljon isiltä huomiota (+ vieraita käynyt leikittämässä). Saa nähdä miten käy kun jäädään kolmistaan parin viikon päästä kahdeksi viikoksi.. Päädyttiin vielä tekemään sellainen ratkaisu, että unitutti jäi nyt samassa rytäkässä vihdoin pois. Oli tarkoitus jo ennen vauvan syntymää, mutta aina oli kipeänä tai isi poissa niin ei hennottu. Nyt vaan todettiin, että hyvää hetkeä ei tule ja "viimeinen tutti meni rikki". Yllättävän hyvin tuokin kyllä mennyt. Nukahtaminen vaan kestää pidempään nyt, mutta ehkä sekin tilanne tasoittuu.. Oikeastaan ainut mistä tällä hetkellä voi valittaa on esikoisen unirytmi (nukkuu 20-06 yleensä), onneksi isi on hoitanut nyt melkein kaikki aamut ja oon saanut edes kasiin tms vauvan kanssa nukuskella kun kuitenkin noita yöherätyksiä taas on.\nKauhea romaani tuli, vaikka yritin lyhyesti kaiken sanoa... Joka tapauksessa vaavi on siis aivan ihana ja mä täällä jo harmissani mietin, että jääkö tää muka mun viimeiseksi nyytikseni...\nNiin ja mimmi kyllä hänet täysiaikaiseksi jo laskettiin. Toivottavasti teidän pieni olisi myös kääntynyt oikein päin!


Functional medicine cabinet for the simulation studio at Lahti University of Applied Sciences\nGustafsson, Emilia; Virtanen, Essi; Tuikkanen, Joe (2016)\nTämän toiminnallisen opinnäytetyön tavoitteena oli luoda entistä autenttisempi simulaatioympäristö Lahden ammattikorkeakoulun Sosiaali- ja terveysalan laitokselle päivittämällä simulaatiostudion olemassa olevan lääkekaapin sisältö. Tarkoituksena oli tehdä lääkekaappi mahdollisimman tutuksi opiskelijoille, koska tulevaisuudessa he tulevat työskentelemään työharjoitteluissa ja työelämässä sen kanssa.\nLahden ammattikorkeakoulun lääkehoidon opettaja antoi idean tälle opinnäytetyölle. Olemassa oleva lääkekaappi tarvitsi päivitystä, sillä se oli täytetty kuluneilla lääkepakkauksilla sekä vanhoilla infuusiopulloilla, joiden kylkeen oli merkattu etiketillä sisältö.\nJotta lääkekaapin sisältöä päästiin päivittämään, uusia lääkepakkauksia piti kerätä. Tämä tehtiin yhteistyössä paikallisen sairaalan kanssa. Sairaalasta annettiin projektia varten tyhjiä lääkepakkauksia, jotka olisivat menneet kierrätykseen muussa tapauksessa.\nLääkelista kaappiin tarvittavista lääkkeistä koottiin simulaatioharjoituksista, jotka saatiin Lahden ammattikorkeakoulun simulaatio-opettajilta. Lista perustui opettajien aikaisemmissa simulaatioharjoituksissa käyttämiin lääkkeisiin. Seuraavaksi lääkepakkaukset jaoteltiin lääkeryhmittäin ja tarpeettomat lääkepakkaukset poistettiin. Suurin osa alkuperäisestä sisällöstä korvattiin kerätyillä aidoilla lääkepakkauksilla.\nTyön tulos on päivitetty lääkekaappi simulaatiostudiossa, joka on yleisilmeeltään siisti ja järjestetty. Lääkepakkaukset järjestettiin tilavasti hyllyille, jotta niiden käyttö olisi helpompaa tulevissa simulaatioissa.


Kuinka monta mangapokkaria teillä on? - Sivu 17 - Aniki\nLiittynyt: Ma Elo 22, 2005 17:00\nViesti Kirjoittaja Kenshin_Himura » Ma Elo 22, 2005 17:07\nNo, on tässä tullut ostettua 7pokkaria, mutta lisää tulee.\nViesti Kirjoittaja Don Pixe » Ti Elo 23, 2005 16:14\nVähän on tullut lisää. Koetan vääntää enemmän enkun/ruotsin/muun kielisille vaihteille, mutta silti Ranmaa yhä ostelen. Dragon Ballit ovat myynnissä. Piilomainintaa, smirk.\nHyllyssä komeilee toistaiseksi Azumanga Daion 1-3, Shaman King 1-6, Tokyo Babylon 1-4, MKR 1, Chobits 1-8, Tokyo Mew Mew 1-7, Ranma ½ 1-19 & 21, Maniac Road 1-3 ja alahyllyllä Ruotsin Shonen Jumpit 1/2004-8/2005 ( = 10 lehteä). Kirjoja on siis 52, mikäli osaan laskea. Lisää tulee, kun tulee.\nOlen säästökuurilla... Vaikka mitä haluaisin, mutta raha on ah niin katoavaista.\nViesti Kirjoittaja Nefi » Ti Elo 23, 2005 17:41\nItseltäni löytyy sellaiset 20-25 pokkaria, en ole varma tarkasta lukumäärästä.\nViesti Kirjoittaja Brisca » Ti Elo 23, 2005 17:44\nHeha, minulla on ruhtinaalliset seitsemän kappaletta hallussani! ..lisää tosin tällä vauhdilla oletan kertyvän..\nJa Chobit: mistä sait mangan Interviw with the Vampire käsiisi?? Tahtoo kans!!!!!\nViesti Kirjoittaja sensei » Su Elo 28, 2005 15:16\nmul on kaikki muut db pokkarit paitsi 2 ja 4\nViesti Kirjoittaja miyoko » Su Elo 28, 2005 16:56\nYhteensä niitä on *nopea päässälasku* 28. Ja kiviäkin kiinnostaa, mitä ne on: Ranma½ osat 1-16, Inuyasha 5-9&18, Naruto 2-5 ja Tsubasa Chronicle 1-2. Lisää on hankinnan alla, mutta juuri ei löydy pahemmin rahaa...\nViesti Kirjoittaja Azraelswing » Ti Syys 27, 2005 13:38\nPäässälasku ei enää oikein toimi minun tapauksessani, ja oli pakko tehdä jonkinlainen inventaario hyllyjä koluamalla. Lopputulos olikin suurempi kuin muistinkaan, 301 manga albumia hyllyssä... Ja tähän ei siis laskettu mukaan erinäisiä lehtiä (mm. kaikki Super Manga Blast anthologiat) tai länsimaista materiaalia (melkoinen nippu Vertigon ja vastaavien albumeita). ...parempi olla alkamatta ajatella sitä summaa rahaa mikä näihin on tainnut ajan mittaan mennä.\nViesti Kirjoittaja Nanahara Shuya » Ti Syys 27, 2005 16:20\nNo mulla on vaan 12 manga pokkaria. mutta kyllä se määrä siitä kasvaa!!! kun olen vasta reilu kuukausi sitten innostunut magnasta. (animesta innostuin luultavasti joskus reilut 4vuotta sitten)\nViesti Kirjoittaja ARC » Ke Syys 28, 2005 22:43\nViesti Kirjoittaja Ryo Hazuki » Ke Syys 28, 2005 23:11\n103, viimeksi laskettuna. Enimmäkseen Lone Wolf & Cubia, Blade of the Immortalia, Ranmaa, Conania ja Osamu Tezukaa. Tezukalta on tilauksessa kaksi Phoenixia ja toinen Buddha-kirja.\nViesti Kirjoittaja Chie^ » Ti Loka 11, 2005 20:47\n12 niitä. 2 Tokyo Mew Mewtä, 3 Time Stranger Kyokoa, 2 Salapoliisi Conania ja 4 Ranma½lta. Ja toivottavasti on tulossa lisää, eikä tarvitsisi lainailla hirveästi kavereilta...\nViesti Kirjoittaja K8Skies » Ti Loka 11, 2005 23:24\nNäyttää olevan 56. Tuosta taitaa vielä puuttua pari lainassa tai piilossa olevaa, mutta on se suunnilleen oikein.\nViesti Kirjoittaja kyuu » Ke Loka 12, 2005 15:47\nKyllähän noita koitti laskeakin, mutta huonosti kävi. Edistynyt matemagiikka sanoisi että jotain parisataa ihan tavallista julkaisua suomeksi tai englanniksi, sitten 100-200 erinäköistä pienempää julkaisua. Eli omakustanteita, doujinshia, yms.\nJa asettelu myös asiallisesti. Raamattu on samassa hyllyssä toki, heti Wishin vieressä.\nLiittynyt: Ti Loka 11, 2005 21:18\nViesti Kirjoittaja Foba » Ke Loka 12, 2005 16:34\nSellane päälle 15 kipaletta. Ostaisin enemmän, jos olisi enemmän rahaa. Mutta täytyy välillä investoida muuhunkin niin tulee ostettua vain 1 kirja 2 kuukaudessa.\nBra? Oh yes!\nViesti Kirjoittaja Roakel » Ke Loka 12, 2005 19:44\nMitään tarkkaa lukua en osaa sanoa kun se näyttää muuttuvan jo vähän turhankin usein, ja siinähän ei kärsi pelkästään lompakko vaan myös hyllytila. Tällä hetkellä niitä on vajaa 60 sisältäen englanniksi, saksaksi, suomeksi, ruotsiksi käännettyjä + muutama pölyä keräävä japaninkielinen manga.


Teollisuuden Kunnossapito - Löydä oikeat yhteystiedot - Fonecta.fi\nAiheesta löytyi 1203 tulosta\nTarjoamme korkealaatuisia teollisuuden sähkö- ja automaatioasennuspalveluita koko Suomen alueella eri teollisuudenalojen tarpeisiin. Luotettavana kunnossapidon kumppanina tuomme toimintavarmuutta prosesseihin. Osaavilla asentajillamme on vahva kokemus erilaisista teollisuusy... Lue lisää\n040 049 2522 040 049 2522 Näytä numero Soita\nAM-Montage Oy on erikoistunut teollisuuden mekaanisiin asennuksiin ja kunnossapitoon. Toimimme noin 200 kilometrin säteellä Jyväskylästä ja noin 30 vuoden kokemuksella. Palvelujamme ovat mm. teollisuuden mekaaniset asennukset, kunnossapito ja työvoiman vuokraus. Kauttamme pa... Lue lisää\nPEPT on vuonna 1992 perustettu perheyritys, jonka merkittävintä osaamista ovat teollisuuden eristys- ja telinetyöt sekä LVI-eristäminen. PEPT tarjoaa teollisuudelle myös kunnossapito-, korjaus- ja huoltopalveluja. Yrityksemme vahvuus löytyy ammattitaitoisesta ja palvelevasta... Lue lisää\n040 066 5392 040 066 5392 Näytä numero Soita\nPutkitie 4, 69600 KAUSTINEN\nViime vuosina huoltotoimintamme on kattanut myös neste- ja maakaasu-, sekä leijukuivaimet. Toimitamme myös varaosat huoltamiimme kuivaimiin. Infraplan Oy pyrkii toimimaan kokonaisvaltaisesti asiakkaan kanssa tarjoten kuivaimien huollon ja varaosien lisäksi myös kuivatusprose... Lue lisää\n014 633 811 014 633 811 Näytä numero Soita\nTerästyö JK & JK Oy on metalliteollisuuden moniosaaja. Palvelemme yrityksiä ja kiinteistöasiakkaita luotettavasti yli 20 vuoden kokemuksella. Toteutamme kohteet asiakkaan edun mukaisesti, kustannustehokkaasti ja nopeasti. Pitkä kokemus yhdistettynä monipuoliseen osaamiseen t... Lue lisää\n020 728 0330 020 728 0330 Näytä numero Soita\nLehmäportintie 2-4, 40640 JYVÄSKYLÄ\nAitaurakointia avaimet käteen periaatteella. Kauttamme aidat niin teollisuuteen, maatalouteen kuin kotitalouksiin. Toimialueenamme koko Suomi. Katso lisätietoja tuotteistamme kotisivuiltamme. KT-Teollisuuspalvelut tuoteryhmä tuottaa palveluita pääasiassa prosessi- ja energia... Lue lisää\n010 229 4800 010 229 4800 Näytä numero Soita\nNyykoolintie 2, 64700 TEUVA\nYIH Oy on konepajateollisuuden, kylmäteollisuuden ja painoteollisuuden yhteistyökumppani, jonka päätoimialuetta on koneiden ja laitteiden sähköhuolto ja sähkövikakorjaukset.Toinen vahva alueemme on kylmälaitehuolto. Kiinnostuitko palveluistamme? Ota yhteyttä! Lue lisää\n03 344 4922 03 344 4922 Näytä numero Soita\nPinotie 12, 33470 YLÖJÄRVI\nNapapiirin Teollisuushuolto tarjoaa teollisuuden ennakoivaa ja korjaavaa kunnossapitopalvelua monipuolisesti ja joustavasti. Toiminta-aluettamme ovat Pohjoismaat, erityisesti niiden pohjoisosat. Tarvittaessa palvelemme asiakkaitamme kauempanakin. Vahvuuksiamme ovat puunjalos... Lue lisää\n040 069 8730 040 069 8730 Näytä numero Soita\nTeknotie 14-16, 96930 NAPAPIIRI ROVANIEMI\nMaintCare Oy:n erikoisalaa ovat teollisuuden kunnossapito, teollisuuskoneiden asennus, rullankäsittelylaitteiden asiantuntijapalvelut sekä asennusvalvontapalvelut. Lue lisää\n040 865 0416 040 865 0416 Näytä numero Soita\nLaakerikatu 3, 15700 LAHTI\nTeuvalaisen Asennuspalvelu Vainionpää Oy:n päätoimialoja ovat teollisuuden, voimalaitosten ja energiatuotannon kunnossapito. Palvelutarjontaan kuuluvat myös purkutyöt ja 24 / 7 -periaattella toimivat käyttö- ja valvontapalvelut. Kattavan yhteistyöverkoston ansiosta pystymme ... Lue lisää\n040 086 4233 040 086 4233 Näytä numero Soita\nTeollisuustie 8, 64700 TEUVA\nHeinolan Kipinä Oy tekee vuosikymmenten kokemuksella teollisuuden kunnossapitoon liittyvät työt. Kauttamme saat palvelun teollisuuden vuosihuoltoihin, konekorjauksiin, kone- ja laiteasennuksiin sekä mekaniikan kunnostustöihin. Ottakaa yhteyttä, kun tarvitsette osaavaa palvel... Lue lisää\n040 564 3492 040 564 3492 Näytä numero Soita\nkeinukankaantie, 18100 HEINOLA\nJoutsenon Teollisuusasennus (JTA) Oy on Lappeenrannan ja Etelä-Karjalan alueella toimiva metallialan alihankintayritys. Päätoimialaamme on teollisuuden kunnossapito sekä monipuolinen teräsrakentaminen ja teräsrakenneasennus. Toteutamme urakat alusta loppuun tehokkaasti ja va... Lue lisää\n040 065 8680 040 065 8680 Näytä numero Soita\nKullervontie 4 E, 54100 JOUTSENO\nKotelotehtaat, Laserleikkaus, Robotiikka, Mekaniikkasuunnittelu, Pintakäsittely ja pinnoitteet, Graafisen teollisuuden pintakäsittely ja pinnoitteet, Metallin pintakäsittely, pinnoitus ja pinnoitteet, Rakennusteollisuuden pintakäsittely ja pinnoitteet, Prototyyppien valmistus, Ilmanpuhdistus, Teollisuusputkistourakointi, Ultraäänitekniikka, ultraäänilaitteet, Vesileikkaus, Öljyvahingon jälkipuhdistus


Oletko huomannut Yle TV2 ohjelmat blogiharrastajista. Ohjelmasivulle pääset tästä\nBlogistania esittelee kymmenen nuorta blogimaailman - Blogistanian - valtiatarta, ja heidän elämäntapansa. Blogistanian tähtien postaukset vaihtelevat saumasukista ja hatuista tilkkutöiden kautta ekomuotiin. Kaikilla Blogistanian naisilla blogin aihe näkyy pukeutumisessa, sisustuksessa ja jopa ihmissuhteissa. Ohjelmassa kurkataan myös bloggaajien koteihin, työhuoneisiin ja inspiraation lähteisiin sekä tavataan kavereita käsityöillan merkeissä\nLähettänyt AuLoi Opistot klo 11.15\nLoimaan Lehden artikkelit 25.8.2016\nRäsymatto on muodissa\nTerveisiä Islannin opintomatkalta


PANKKI- JA VAKUUTUSALAN DIGITAALINEN TRANSFORMAATIO\nPANKKI- JA VAKUUTUSALAN DIGITAALINEN TRANSFORMAATIO Read more\nKatsaus suomalaisten pankkien ja vakuutusyhtiöiden kyvykkyyksiin uudistaa liiketoimintaansa\nPankit ovat aikanaan olleet digitalisaation edelläkävijöitä Suomessa verkkopankkien tullessa asiakkaiden laajempaan käyttöön 1990-luvun pankkikriisin myötä. Osin tästä johtuen suomalaiset asiakkaat ovat tottuneita itsepalveluun hoitaessaan pankki- ja vakuutusasioitaan. Vastaava kehitys on ollut nähtävissä myös muissa Pohjoismaissa: Pohjoismaat ovatkin tänä päivänä digitaalisen maksamisen ja verkkopankkipalveluiden edelläkävijöitä globaalisti, jonka myötä on ollut havaittavissa selkeä trendi käteisen rahan käytön vähenemisestä tai jopakokonaan häviämisessä tietyiltä toimialoilta. Myös perinteiset pankkipalvelut ovat murroksessa pankkien miettiessä konttoreiden merkitystä palveluidensa tuottamisessa.\nDigitalisaation jatkuva kasvu ja asiakkaiden odotukset koetaan pankki- ja vakuutusalalla myös suurena paineena kehittyä ja tarjota yhä innovatiivisempia palveluita vastaamaan asiakkaiden kasvaviin odotuksiin.\nRaporttimme kokoaa löydökset Suomen pankki- ja vakuutusalan digitaalisten valmiuksien tilasta keväällä 2020, ja pohjautuu kansainväliseen tutkimukseemme ”Where are banks and insurers on their digital mastery journey? – Status check”\nTutkimuksessamme halusimme selvittää seuraavia kysymyksiä koskien Suomen rahoitusalan yrityksiä:\nMiten rahoitusalalla koetaan tarve muuttua ja uudistaa liiketoimintaa toimialan ulkopuolisten kilpailijoiden, regulaation ja asiakkaiden odotusten myötä?\nMiten pankki- ja vakuutusalan organisaatiot vuorovaikuttavat asiakkaidensa kanssa, määrittävät oman organisaatiorakenteensa ja sisäiset toimintatapansa sekä liiketoimintamallinsa teknologian tarjoamia mahdollisuuksia hyödyntäen?\nMiten johtamisen kyvykkyyksiä käyttäen rakennetaan tarvittavat edellytykset digitaalisen Transformaation läpivientiin pankki- ja vakuutusalan organisaatiossa?\nRaportissa vertaamme myös Suomen löydöksiä globaaleihin tuloksiin, ja pohdimme sekä yhtäläisyyksiä että markkinakohtaisia eroja.\nToimii konsulttina Capgeminin Suomen digitaalisten palveluiden kehitysyksikössä. Sofia on erikoistunut käyttäjälähtöiseen tutkimukseen ja suhtautuu intohimoisesti asiakasymmärryksen lisäämiseen sekä optimaalisen asiakaskokemuksen kehittämiseen sekä asiakaskokemuksen viimeisimpiin teknologioihin.\nJohtaa Capgeminin Suomen digitaalisten palveluiden kehitysyksikköä. Digital-yksikkö tekee läheistä yhteistyötä Capgemini Invent -brändin alle kuuluvien tiimien kanssa.Marjut on auttanut rakentamaan kansainvälisesti skaalautuvia digitaalisia palveluja lukuisille markkinoille. Hänellä on monipuolisesti kokemusta liiketoiminnan vetämisestä, digitaalisesta markkinoinnista ja palveluiden ketterästä kehittämisestä.\nVastaa Capgeminin valituista avainasiakkuuksista Suomessa. Tealla on yli 15 vuoden kokemus finanssisektorilta ja hän on toiminut erilaisissa\ntehtävissä niin myynnissä kuin asiantuntijana pankki- ja vakuutusalan hankkeissa. Liiketoiminnan kehittäminen digitalisaation keinoja\nhyödyntäen on lähellä Tean sydäntä, erityisesti siten, että keskiössä on asiakkaille tarjottavien palveluiden kehittäminen ja datan hyödyntäminen\nparempien palveluiden tuottamiseksi.\nJohtaa Customer Engagement -tarjoomaamme Capgeminin Suomen digitaalisten palveluiden kehitysyksikössä. Jukka on päivittäin suunnittelemassa ja kehittämässä useiden eri asiakkaidemme asiakaskokemusta, ja on uransa aikana osallistunut lukuisten eurooppalaisten yritysten asiakaskokemuksen kehittämiseen eri toimialoilla. Jukan ratkaisuissa yhdistyvät vahva asiakaslähtöisyys ja innovatiivisuus tarkasti määriteltyihin prosesseihin ja eri teknologioiden ja alustojen kyvykkyyksien laaja-alaiseen hyödyntämiseen.\nFile size: 3.93 MB\tFile type: PDF


Sekalainen sakki: Testissä PUUR kanin ja marsunruoka\nTörmäsin PUUR nimiseen kiinnostavaan ruokamerkkiin, joten tilasin sitä muutaman pussin kokeiltavaksi omalle laumalle. Kyseessä ei siis ole yhteistyöpostaus, vaan ihan itse mielenkiinnosta nämä pussit ostin ja ajattelin tännekin niistä esittelyä laittaa.\nEn osaa sanoa onko merkki itsessään kuinka uusi, mutta ainakaan Suomessa tätä ei kauaa ole myyty. Netistä tätä voi tilata ainakin Peten Koiratarvikkeesta, mutta muuten en saatavuudesta osaa sanoa mitään. PUUR merkin alla löytyy kaneille ja jyrsijöille suunnattuja ruokia, sekä joitakin herkkuja. Kaneille löytyy peräti kolme erilaista pussia, joten tilasin niitä kaikkia yhden sekä lisäksi marsuille suunnatun pussin.\nPUUR ruuat ovat koostumukseltaan seoksia, mikä olikin syy miksi näistä kiinnostuin. Laadukkaita seoksia kun hyvin vähän on tarjolla. Sisältöä näissä ei valitettavasti ole aivan niin tarkkaan kerrottu kuin mitä voisi toivoa, mutta tietenkin aika hyvinhän sen näkeekin kun seoksesta kuitenkin kyse. Koostumukseltaan ovat ihan mukavan näköisiä, ainoastaan johanneksenleipäpuu ja buffatut jyvät tuovat epäterveelliset sekoitukset mieleen.\nRuokapussien ulkonäkö näissä kaikissa on oikein nätti ja kanit kuvissa on kivasti eri näköisiä ja värisiä. Onhan pussin kylkeen jopa valkokorva eksynyt.\nSaatavilla 2,5 kg sekä 7kg pusseissa\nValkuainen 13,3%, Rasva 2%, Kuitu 17,4%\nKasviperäiset tuotteet (4% timotei heinä), vihannekset (9,5% herneet, 2% tilliä, 2% punajuurta), jyvät, hedelmät (2% papaija), öljyt ja rasvat, mineraalit\nMeillä marsut syövät sen verran monipuolisesti ja runsaasti tuoreruokaa, että sekoitus on niillä vain satunnainen osa ruokintaa jota ei välttämättä edes joka viikko tarjota. Käytössä on ollut Rabbit Royale, kun sitä kanien puolesta on valmiina ollut. Suurempia erojahan ei marsujen ja kanien kuivaruuissa ole, vaan varsinaisena eroavaisuutena on vain marsun ruokaan lisätty c-vitamiini. Tämä on siis nyt ensimmäinen käytössä oleva erityisesti marsuille suunnattu ruoka.\nSuosituimmissa marsupelleteissä on monissa aika korkea rasvan määrä, mikä itseä hieman ihmetyttää kun marsu kuitenkin on aika helposti lihova eläin. Tässä merkissä rasvaa ei paljon ole, eli tätä uskaltaisi vapaamminkin tarjota. Poikaselle tai emolle tämä on hieman kevyttä, mutta perus pullamarsulle sopivaa.\nRuoka tuoksuu hyvältä ja ilmeisesti on myös ihan maittavaa. Tytöt söivät heti kipot tyhjiksi, mutta pojilla jäi pelletit syömättä. Näinhän se helposti seosten kanssa meneekin, eikä ne ole paras vaihtoehto jos eläin on kovin valikoiva. Poikienkin on toki turha uudesta satsista haaveilla ennen kuin viimeinenkin pelletti on kupista kadonnut.\nSaatavilla 2kg ja 5,5kg pusseissa\nValkuainen 13%, Rasva 2,8%, Kuitu 20%\nKasviperäiset tuotteet (4% timotei heinää, 1% oreganoa), vihannekset (5% porkkanaa, 3% kurkkua, 2% selleriä), viljoja, öljyt ja rasvat, mineraaleja\nKolmesta kaninruuasta tämä on se perusversio. Ravintoarvoiltaan kevyehkö, eli parhaiten varmasti sopii pienelle sisäkanille. Valkuaisen ja rasvan suhteen menee aika samoissa Rabbit Royalen kanssa, mutta kuitua löytyy runsaasti enemmän.\nJustus sekä orpolapset ovat ruokaa maistelleet ja hyvin näyttää maistuvan. Tässähän on mukana kuivattua porkkanaa, kurkkua sekä hernelastuja, jotka yleensä toimivat herkkuina. Ruuassa on siis melkeinpä päivän herkutkin jo mukana.\nPUUR Rabbit Sensitive\nValkuainen 15,3%, Rasva 3,3%, Kuitu 19%\nKasviperäiset tuotteet (4% timotei heinää, 3,5% kehäkukkaa), vihanneksi (2% palsternakkaa, 0,6% eukalyptusta), hedelmiä (3% karpaloita), öljyjä ja rasvoja, mineraaleja\nSensitive on viljaton vaihtoehto. Yllättäen tähän on kuitenkin saatu valkuainen ja rasva normaalia versiota korkeammiksi. Tämä voikin siis olla hyvä valinta, mikäli normaali versio on liian kevyttä. Viljattomana tämä tietenkin sopii myös niille, jotka haluavat kanin ruokinnassa viljoja välttää.\nRuoka sisältää paljon kukkia ja muuta silppua, mikä vaikuttaisi hyvin maistuvan. Pelletit taitaa kuitenkin olla sellaisia, jotka eivät kovin helpolla alas kurkusta mene. Viljaton ruoka kun on kyseessä, on pelletitkin puristettua heinää/muuta kasvista. Nämä taas harvemmin ovat kanien suosikkeja. Pellettien maistuvuuden suhteen siis saattaa nirsomman kanin kanssa ongelmia tulla.\nValkuainen 13,5%, Rasva 2,5%, Kuitu 19,6%\nKasviperäiset tuotteet (4% timotei heinä), vihannekset (9% herneitä, 5% papuja, 1,5% persiljaa), viljoja, hedelmiä (3% omenaa), öljyjä ja rasvoja, mineraalit\nKolmantena löytyy vielä kasvaville kaneille suunnattu versio. Tästä on kuitenkin sanottava, etten kyllä oikein ymmärrä mikä tästä tekee erityisesti kasvavalle sopivan ruuan. Koostumus tässä on sellainen, että poikasenkin on helppo ruokaa syödä ja pussikoko on pieni. Ravintoarvoiltaan on kuitenkin ihan liian kevyt kasvavalle, sillä etenkin valkuaista saisi olla enemmän. Ravintoarvojen suhteen yllä esitelty Sensitive olisi huomattavasti parempi valinta kasvavalle kanille. Kilohinnaltaan Junior versio on kahta muuta huomattavasti hintavampi, eli vähän rahastuksen makua tämän kohdalla on, kun ei aikuisten versiosta juuri eroa.\nRuokana tämä ei kuitenkaan ole sen huonompaa kuin muutkaan, vaan on ihan yhtä hyvältä tuoksuvaa ja maittavan oloista kuin muutkin.\nYleisesti ovat siis ihan käyttökelpoisia ja kokeilemisen arvoisia ruokia. Hinnan takia nämä ei toki isomman kanilauman ruokintaan ole sopivia, mutta ihan hyvin voisin vakituiseen käyttöön ottaa jos kaneja olisi vain muutama. Marsuille tätä merkkiä voisi jatkossakin ostaa, täytyy asiaa harkita sitten jos joskus tuonkin pussin saavat syötyä loppuun.


Aino-Maria Paasivirta palkittiin musiikkialan tulevaisuuden suunnannäyttäjänä - Niinipuu\nAino-Maria Paasivirta palkittiin musiikkialan tulevaisuuden suunnannäyttäjänä\nMusiikki- ja media-alan parhaat palkittiin Industry Awards -gaalassa Tampereella.\nTeksti Marko Wahlström Julkaistu 06.10.2018\nPromoottori Aino-Maria Paasivirta palkittiin tämän vuoden musiikki- ja media-alan ammattilaistapahtumassa tulevaisuuden suunnannäyttäjä -palkinnolla.\nTAMPERE Musiikkiala on palkinnut keskuudestaan tämän vuoden Industry Awards -voittajat. Palkinnot jaettiin Musiikki & Media -ammattilaistapahtuman yhteydessä järjestetyssä Industry Awards -gaalassa Tampereella perjantai-iltana. Perinteikkäät palkinnot jaettiin nyt 23. kerran. Palkintojen joukossa ovat muun muassa vuoden keikkapaikka ja festivaali, vuoden toimittaja ja mediapersoona sekä vuoden levy-yhtiö.\nGaalassa palkittiin tänä vuonna ensimmäistä kertaa myös tulevaisuuden suunnannäyttäjä ja vuoden tukipilari. Uusilla kategorioilla haluttiin huomioida erityisesti lupaavia nuoria tekijöitä ja ammattilaisia, jotka toimivat artistien ja musiikkiorganisaation taustalla.\nTulevaisuuden suunnannäyttäjäksi äänestettiin ohjelmatoimisto Fullsteam Agency Oy:n promoottori Aino-Maria Paasivirta ja vuoden tukipilariksi Tampereen Kulttuurikamari Oy:n tuotantopäällikkö Alex Regan.\n– Olo on kiitollinen ja onnellinen. Tuntuu hienolta saada tunnustusta kollegoilta tehdystä työstä, Paasivirta kommentoi Niinipuu-lehdelle.\nPaasivirta on myös mukana livemusiikkialan kansainvälisen ammattilaisjulkaisu IQ Magazinen vuosittaisella "The New Bosses" -listalla. Listalla olevat ovat samalla ehdolla ensi vuoden maaliskuussa pidettävän ILMC-tapahtuman yhteydessä järjestettävän Arthur Awards -gaalan "Tomorrow’s New Boss" -palkinnon saajaksi.\nKyseisellä listalla on sen historian aikana ollut kaksi suomalaista ennen Paasivirtaa.\n– IQ Magazine on eurooppalaisen livemusiikkialan seuratuin ammattilaismedia. On ilo ja kunnia olla niin upeassa seurassa kuin olen. Listalle pääseminen on minulle voitto itsessään. Alan kovimmatkin ammattilaiset seuraavat kyseistä mediaa ja nyt nimeni on heille sieltä tuttu. Musiikkiala on sosiaalista ja henkilökeskeistä, joten tällainen tunnustus on hieno asia urallani, hän riemuitsee.\nMariska ja Risto Asikainen saivat Teosto 90 -palkinnon\nPalkintojen lisäksi gaalassa jaettiin kunnianosoituksina elämäntyöpalkintoja sekä 90 vuotta täyttävän Teoston juhlapalkinnot.\nElämäntyöpalkinnon saivat Musiikki & Median perustajat Epe Helenius ja Tapio Korjus sekä Musiikkikustantajat ry:n pitkäaikainen toiminnanjohtaja Pekka Sipilä. Teosto 90 -palkinto myönnettiin muusikko ja musiikintekijä Mariskalle sekä erityisesti musiikintekijänä ja tuottajana ansioituneelle Risto Asikaiselle.\nTorstaina alkaneessa maamme johtavassa musiikki- ja media-alan ammattilaistapahtumassa vieraili tänä vuonna ennätysmäärä osallistujia: yhteensä 1 000 kotimaista ja kansainvälistä toimijaa levy-, kustannus-, live-, jakelu-, tuotanto- ja media-aloilta.\nTeosto 90 -palkinto: Mariska Teosto 90 -palkinto: Risto Asikainen\nVuoden konsertti/kiertue: Cheekin jäähyväiskeikat\nVuoden ohjelmatoimisto: All Day Agency Oy Tampere Music Award: Anna Hildur


5 unenpuutteesta johtuvaa ongelmaa - Askel Terveyteen\n5 unenpuutteesta johtuvaa ongelmaa\nHuonosti nukkuminen on yksi kaikkein yleisimmistä elintapaongelmista aikuisilla, ja se saattaa aiheutua monista eri syistä. Unenpuutteesta voi kuitenkin sen yleisyydestä huolimatta aiheutua äärimmäisen vahingollisia seurauksi ihmisen terveyden kannalta.\nTässä artikkelissa haluammekin kertoa viidestä yleisestä oireesta, jotka ovat seurausta unenpuutteesta, joko unen määrää tai laatua koskien!\nMitä ongelmia unenpuutteesta voi aiheutua\n1. Lisääntynyt altistuminen sairauksille\nHuonosti tai vähän nukkumisen yksi kaikkein selkeimmistä seurauksista on se, että ihmisen immuunisysteemin kunto heikkenee. Tämä tarkoittaa sitä, että olet alttiimpi sairastumaan, ja tämä alttius koskee ennen kaikkea viruksia sekä bakteereja kuten flunssaa.\nItse asiassa immuunisysteemin vahvuuteen vaikuttaa kaikkein eniten juuri unen vähäisyys tai sen huono laatu. Kun nukut hyvin, on lähes varmaa, että pysyt terveempänä ja tunnet myös olosi paljon paremmaksi.\n2. Unirytmiä koskevat muutokset\nKun nukut huonosti, on todennäköistä, että unirytmisi ja unen prosessi muuttuvat. Siksi huonosti nukkumisen selkeä merkki onkin se, että nukahtamisesta tulee vaikeaa.\nSamalla saatat myös herätä paljon aikaisemmin kuin herätyskellosi määräisi, ja tämä tarkoittaa tietysti sitä, että et nuku niin paljon kuin elimistösi oikeasti tarvitsisi.\nOn selvää, että tällaisella unen häiriintymisellä on pitkälle meneviä seurauksia, jotka saattavat olla elimistöllesi todella vaarallisia. Siksi sinun tulisikin kiinnittää todella paljon huomiota siihen, miten nukut, vaikka moni ei otakaan tätä ongelmaa huomioon.\n3. Pitkäkestoinen uupumus\nKrooninen uupumus on myös yksi huonosti nukkumisen aiheuttamista seurauksista. Tämä kroonisuus tarkoittaa sitä, että kärsit väsyneestä olosta pitkän aikaa, ja tuntemasi uupumus lisäntyy yleensä ajan kuluessa.\nKun olet tällä tavalla uupunut, on monia asioita, joita et pysty tekemään tai joita et jaksa tehdä kunnolla. Tällöin onkin erittäin yleistä, että ihminen ei pysty tekemään tehtäviään töissä hyvin, tai että hän ei pysty hoitamaan normaaleja päivittäisiä asioitaan.\nKun olet aina väsynyt, saatat muun muassa joutua onnettomuuteen töissä tai asettaa itsesi johonkin muuhun sellaiseen tilanteeseen, joka asettaa asiat vaakalaudalle.\n4. Vatsaan liittyvät ongelmat\nKun et saa riittävästi hyvälaatuista unta, on tällä omat seurauksensa myös ruoansulatuksellesi, ja nämä vatsaongelmat koskevat erityisesti naisia. Kun ihminen nukkuu huonosti, on tavallista kärsiä ripulista ja ummetuksesta, sillä normaali ruoansulatuksen rytmi on muuttunut unimuutosten seurauksena.\nEi myöskään ole tavatonta saada ilmavaivoja ja ruoansulatuksen ongelmia syömisen jälkeen. Jotkut sairaudet, kuten muun muassa mahakatarri ja paksusuolentulehdus, saattavat myös olla yhteydessä huonosti nukkumiseen.\n5. Syöt paljon sokerisia ruokia\nUnenpuute johtaa tietysti myös energian vähäisyyteen, ja elimistösi tuntee tarvetta syödä sellaisia ruokia, joista se saa paljon sokeria. Näitä ovat tietenkin erityisesti makeiset.\nSokeristen tuotteiden ja ruokien liiallisen syömisen seurauksena on kuitenkin varsin todennäköistä, että alat lihomaan ilman mitään muuta ilmeistä syytä.\nTämä tarve syödä sokerisia ruokia sekä siitä seuraava lihominen voivatkin siis olla oire siitä, että et saa niin paljon tai niin hyvälaatuista unta kuin elimistösi tosiasiassa tarvitsisi.


Asus julkaisi oman optisen mekaanisen näppäinkytkimensä ja sitä käyttävän uuden näppäimistön - io-tech.fi\nAsus julkaisi oman optisen mekaanisen näppäinkytkimensä ja sitä käyttävän uuden näppäimistön\n1.9.2020 - 23:02 Oskari Manninen Tietotekniikka 5\nAsuksen uudet optiset kytkimet ovat kytkeytymissyvyydeltään 1,5 mm ja painallusvoimaltaan 40 grammaa.\nAsus on julkaissut tänään ensimmäisen oman mekaanisen näppäinkytkimensä, jota valmistaja kiusoitteli tulevaksi jo viime viikolla. Uutuuskytkin kantaa nimeä ROG RX Red Optical Mechanical Switch ja kyseessä on nimensä mukaisesti optinen kytkin Razerin viimeaikaisten kytkinten tapaan. Samalla Asus julkaisi myös ensimmäisen uutuuskytkintä käyttävän näppäimistönsä – ROG Strix Scope RX.\nAsus ROG RX Red Optical Mechanical Switch on lineaarinen kytkin, joka keskittyy pelaamiseen ja mahdollisimman nopeaan toimintaan. Kytkimen kytkeytymissyvyys on 1,5 mm ja painallusvoima 40 grammaa. Optisena kytkimenä ROG RX Redistä ei löydy perinteistä mekaanista tunnistinta painallukselle, vaan painallus tunnistetaan infrapunavalolla. Tämän myötä ASUS kertookin saaneensa suodatusviiveen lähes nollaan ja kytkimen kestoiän 100 miljoonaan painallukseen.\nAsuksen kytkinten stemmi, eli näppäinhatun ja itse kytkimen liitos eroaa myös perinteisistä Cherryn kytkimistä ja muistuttaa silmämääräisesti Logitechin Romer G:stä löytyvää liitosta. ROG RX Redien stemmi on ontto kuutio, johon näppäimet kiinnittyvät kaikilta neljältä sivulta. Tämän lisäksi kytkimen liikkeestä huolehtiva X-Stabilizer -mekanismi minimoi näppäinhatun liikkumista.\nROG Strix Scope RX on Asusin ensimmäinen uutuuskytkimiä käyttävä näppäimistö, joka keskittyy pelaajille sopiviin ominaisuuksiin. Näppäimistö on IP56-suojattu vettä ja pölyä vastaan, minkä lisäksi ASUS lupaa näppäimistön alumiinisen etupaneelin takaavan näppäimistön kestävyyttä. Näppäimistöstä löytyy myös USB 2.0 -läpivienti, pidennetty vasen Ctrl-painike pelaajia varten ja pikanäppäimet peli- ja työtilojen välillä vaihtamiseen.\nROG Strix Scope RX -näppäimistön ja sen mukana tulevien RX Red -kytkinten tarkkaa julkaisuajankohtaa tai hintatasoa valmistaja ei vielä paljastanut.\nAsus mekaaninen näppäimistö mekaaninen näppäinkytkin Optinen näppäimistö\nAlkaa olemaan jo vähän SER juttuja noi USB 2.0 -läpiviennit. Mikähän tässä on syynä ettei näihin saada jo USB 3.0 aikakautta?\nTämä tuli mieleen. Itelläki on 2.0 läpivienti mutta en käytä sitä koskaan koska 90% usb käytöstä on niin isolla datamäärällä että usb3 nopeyshyöty voittaa pienen hankaluuden löytää se kotelon päältä\nEikö läpivienti ole ensisijaisesti ajateltu hiirelle, jotka ovat edelleen USB2 -laitteita?\nTLK -malli tuntopisteelliisillä kytkimillä voisi kiinnostaa. Nykyisten Cherryjen keikkuminen ärsyttää.\nite oon ajatellu niitä muistitikuille ja ku jotain pikkudokkareita siirrellään ne onki hyviä. jonku windowsin asennusmedian kanssa vaan menee tuhottoman kauan. Langattoman headsetin vastaanotin varmaan ois hyvä kun ei tuu ainakaan liikaa etäisyyttä kuulokkeiden ja sen väliin\nTämä on nyt julkaistu virallisesti myös myyntiin\nASUS ROG Strix Scope RX optical RGB gaming ke.. hinta 129€\nHalvin hinta 129 €. Vertailussa 2 kauppaa. ASUS ROG Strix Scope RX optical RGB gaming keyboard for FPS gamers with ROG RX Optical Mechanical Switches.\nAMD Radeon RX 5700 -ketju (Navi 10) 27.1.2021\nItsestään huolehtiminen ja mikään ei kiinnosta 27.1.2021\nYhdysvaltain 45. presidentti Donald J. Trump 27.1.2021\nXbox Series X (Scarlett) + Series S 27.1.2021


Ennakkotietoa syksyn harjoittelusta - Helsinki Triathlon ry\nHelsinki Triathlon esittelee syksyn harjoitusvuoroja\nElokuussa pidetään “koville” triathlonisteille loppusyksyn kisoihin (esim. IM Barcelona tms.) valmistava preppauskurssi. Treenit ovat maanantaisin klo 18-20 Kuusijärvellä. Kurssin koko ohjelma näkyy täältä: 2021 elokuu tehotreeni ja ilmoittautuminen on MyClubissa: Elokuun tehotreeni – ilmoittautuminen\nIlmoittautumiset syksyn valmennuksiin, valmennusryhmiin ja triathlonkouluihin (aikuiset ja lapset & nuoret) avataan elokuussa. Pääsääntöisesti kaikki ohjattu toiminta alkaa syyskuun ensimmäisellä viikolla. Spinningharjoitukset ovat ajalla lokakuu 2021 – huhtikuu 2022.\nHuom. Seuran toimisto on lomalla heinäkuussa. Lisätietoja seuran ohjelmista saa taas elokuun alusta lähtien: tj(at)heltri.fi\nHelsinki Triathlonin fysiikkaharjoitukset siirtyvät syksystä alkaen upouuteen Urhea-halliin (sijainti Mäkelänrinteen uimahallin vieressä). Ks. Lisätietoja uudesta Olympiavalmennuskeskuksesta http://www.urhea.fi/?x253940=1299969\nSeuralle on varattu vuoroja suuresta voimailutilasta tiistai-illalle (2 h) ja sunnuntaiaamupäivälle (3 h). Seura saa vahvistusta fysiikkavalmennukseen. Tiistai-illalle on luvassa erityinen ja esim. kausimaksulla ja Endurance-treenipaketilla saatavilla oleva voimaharjoitustreeni, jossa harjoituksen voimateema vaihtuu 4-6 viikon välein. Triathlonkoulut ja valmennusryhmät harjoittelevat myös Urheassa tiistaisin ja/tai sunnuntaisin.\nHelsinki Triahtlon Circuit Cross Training System (HTCCTS) eli kuntopiiri pidetään syksyllä perjantai-iltaisin klo 18.30-20.00 Urhea-hallin peilisalissa. Kyseessä on kuntoa kohottava pääsääntöisesti kehon omalla painolla tehtävä kiertoharjoittelu.\nSaamiemme palautteiden myötä olemme päättäneet jatkaa etäohjausta spinningissä. Maanantain ja keskiviikon spinningit tullaan ohjaamaan etänä Zoomin välityksellä klo 18.00-19.30. Lauantaisin on mahdollista osallistua spinningiin salissa. Unisportin tekemien tilamuutoksien myötä Meilahdessa ei enää ole spinningsalia. Olemme sen sijaan varanneet syksystä alkaen spinningsalin Unisport Otaniemestä, la klo 10-12. Otaniemen spinningsalissa on 20 pyörää. Lauantain spinningvuorolle on mahdollista osallistua salissa tai etänä Zoomin välityksellä.\nHelsinki Triathlonilla on mahtavat 17 uintiharjoitusta viikossa. Listassa on kaksi uutta vuoroa, jotka avautuvat syksyllä Endurance-treenipaketin haltijoille. Taso 1 tarkoittaa aloittelevaa uimaria, joka harjottelee uintiasentoa, hengitystekniikkaa ja uintikestävyyttä. Tasot 4-5 tarkoittavat uimareita, jotka hallitsevat todella hyvin uintitekniikat ja heidän harjoitus- ja kisavauhtinsa ovat nopeita.\nMa 7.15-8.15 Pirkkola, taso 3\nTi 7.00-8.00 Leppävaara, tasot 2-4 UUSI!\nTi 7.00-8.00 Vuosaari, tasot 1-4\nTi 19.00-20.00 Pirkkola, taso 2-4\nKe 17.30-19.00 Jakomäki, lasten ja nuorten triathlonkoulut\nKe 20.00-21.00 Vuosaari, taso 2-3\nTo 7.00-8.00 Vuosaari, tasot 1-4\nTo 20.00-21.30 Mäkelänrinne, tasot 2-3\nTo 20.30-22.00 Pirkkola, tasot 1-2\nTo 20.30-22.00 Pirkkola, tasot 3-5\nLa 7.00-8.00 Leppävaara, tasot 1-4 (sis. aikuisten triathlonkoulu Espoo)\nLa 8.00-9.00 Leppävaara, tasot 1-4 (sis. aikuisten triathlonkoulu Espoo)\nLa 9.00-10.00 Itäkeskus (50 m), tasot 3-4 UUSI!\nLa 13.00-13.45 Jakomäki, lasten triathlonkoulu\nLa 13.45-15.00 Jakomäki, nuorten triathlonkoulu\nLa 18.00-19.00 Aikuisten triathlonkoulu (Helsinki)\nJuoksuharjoitukset pidetään syyskaudella seuraavasti:\nTi 18.30-20.00 HelTri Runners (kovavauhtinen ryhmä), Liikuntamylly\nKe 18.00-19.15 Juoksuharjoitus, Leppävaaran urheilupuisto\nSu 10.00 kevytvauhtinen juoksuryhmä, Urhea-halli + fysiikkaharjoitus Urheassa 11-12\nSu 11.00 nopeavauhtinen juoksuryhmä, Urhea-halli + fysiikkaharjoitus Urheassa 12-13\nEdellinenPrevious post:Kauden ensimmäinen kisa su 13.6.21SeuraavaNext post:HelTri Cup -osakilpailut heinä-elokuussa


Torilla tavataan ~ Notes on a life Torilla tavataan ~ Notes on a life\nStella Harasek ~ 24.6.2015\nLupasin kertoa mistä saa kaupungin ihanimman puuroaamiaisen. Muistatteko Samulin, jonka mainitsin aikoinaan kun kirjoittelin Cafe Balzacista? Samuli lellii kaupunkilaisia nykyisin Fredan torilla palvelevassa torikahvilassa nimeltä LÄTTY Helsinki. Kyllä – sieltä saa muutakin kuin puuroa! Kahvila aukeaa aamuisin puoli kahdeksalta. Aika monena aamuna meikäläinen on istunut siellä viimeistään yhdeksältä.\nKun katsoo kauempaa, voisi kuvitella, että kyseessä on tavallinen torikahvila. Heti ensimmäisellä visiitillä tulee selväksi, että se on kaukana totuudesta. Kahvinkeittimen ja puurokattilan vieressä on vanha levysoitin, joka pyörittää iskelmää tai jazzia. Astiat ovat kauniisti kolhiintunutta antiikki-Arabiaa. Ennen muuta: Samuli ottaa jokaisen asiakkaansa vastaan kuin tämä olisi kauan odotettu vieras. Kantiksille hän keksii yllätyksiä, lapset ja koirat eivät jää hekään huomiotta. Vaikka hän pyörittää paikkaa useimmiten yksin, ikinä ei ole niin kiire, ettei ehtisi hetkeä jutella.\nKahvi on hyvää ja – mikä tärkeintä – sitä saa santsata. Safkavalikoimat vaihtelevat vähän päivän mukaan, joka aamu on kuitenkin tarjolla puuroa, samoin munakkaita ja lettuja saa aina siihen asti kun ne loppuvat. Kannattaa maistaa sekä makeita että suolaisia lettuja, niiden ainekset on niin valittu kuin valmistettu rakkaudella (kysykääpä vaikka mitä juustoa päivän letuista löytyy). Itsepuristetut mehut ovat mahtavat, olen testannut ainakin inkiväärin ja verigreipin. Uusimpana hittituotteena on kuulemma pullapitko, josta saa niin ison tai pienen palan kuin haluaa. En tosin ymmärrä miksi kukaan ikimaailmassa haluaisi pienen pullapalan. Hulluutta.\nOlen notkunut kahvilassa niin yksin, porukalla kuin palaverissa, naputtanut siellä töitä, syönyt aamiaisen ja heti sen perään lounaan, hakenut lisää kahvia, esittänyt vaatimuksia kainoja toiveita lettujen suhteen (pelkällä sitruunalla ja sokerilla höystettyjä lettuja saa nyt!), rapsutellut muiden asiakkaiden koiria ja jutellut ohikulkevien tuttujen kanssa.\nLyhykäisyydessään: koko kesän paras paikka. Menen taas, menkää tekin.\nFredan tori, Punavuori\nAuki arkisin 7:30–18, lauantaisin 9-17\n26 thoughts on “Torilla tavataan”\nsvante on 29.6.2015 at 15:23 said:\nsitruuna letuissa on taas sitä hipsterihommaa, lätyissä on tietenkin hilloa, kermavaahdolle optio. kaikki on muu on vaan hienostelevaa sössäämistä ja oman kultivoiden laun ja joutavan erkoisuudentavoittelun esittelyä.\nVieno on 25.6.2015 at 10:57 said:\nSitruuna ja sokeri on AINOA oikea lettutäyte. Siis ainakin niille, jotka ovat syöneet lettuja eteläisellä pallonpuoliskolla.\nStella Harasek on 25.6.2015 at 15:54 said:\nSAMAA MIELTÄ. Mutta joskus letut kyllä maistuvat hillolla ja kermavaahdollakin.\nReetta V. on 25.6.2015 at 10:48 said:\nVoi oispa Turussakin joku yhtä söpö paikka, joka avautuisi jo aamuvarhaisella!\nStella Harasek on 25.6.2015 at 15:55 said:\nHei sun pitää ylipuhua Samuli laajentamaan Turkuun! Mutta Samulia ei saa viedä pois Fredan torilta, joten Turun toimipisteeseen pitää keksiä joku Samuli-korvike.\nmia kuusisto on 24.6.2015 at 21:28 said:\nPitääks mun hypätä onnimanniin ja brekulle samulille :)\nArvaa miten hyväksi kaurapuuron saa, kun siihen vatkaa 2 valkuaista mukaan? :O! Saa :)))\nNyt laitoin tänään aamulla raastettua sitruunan kuorta (huom. oman puun sitruunaa!) ja tietty voita ison kasan. Lähti taju.. miten ruoka on nykyään niin älyttömön hyvää? Tuol Lilynkin puolella oli postaus tästä Samulista :) ja, sieltä mä bongasin ton valkuaispuuronkin. Mun pitää se blogi kaivaa, ja linkata. Herkkuja rutkasti!\nStella Harasek on 24.6.2015 at 22:35 said:\nKYLLÄ PITÄÄ! Ooh, sitruunankuorta. Samuli, ootko kuulolla?! Voidaanks kokeilla?\nmia kuusisto on 25.6.2015 at 12:46 said:\n:D .. hmm, entäs jos tää mun puuro onkin “paremman” makuista kuitenkin… ? :DD\nps. en tiiä miks, mut kiitos sun tekstien, oon saanu niin parhaita nauruja täällä.. ♡\nallu on 25.6.2015 at 14:42 said:\nsamoin, tekstisi on usein olleet tylsän päivän pieniä ilonpilkkuja, kiitos minultakin\nStella Harasek on 25.6.2015 at 16:02 said:\nHei kiitos kaunis! Ilo kuulla, että olet tykännyt.\nStella Harasek on 25.6.2015 at 15:56 said:\nHMM, voisitko SINÄ perustaa puurokahvilan jonnekin tänne Ullanlinnaan?! Kapteeninpuistikossa olisi hyvin tilaa.\nmia kuusisto on 25.6.2015 at 16:21 said:\nA p u a! :OO\nNo kuule. Nyt pomppas :) oon ex-ravintolatyöntekijä, ja haaveillut ihan hullusta ideasta!! Ja tiedän että se toimis, mut en oo löytäny vielä paikkaa! Ja, nytkin oon herättelemässä mun toista ammattia taas (näkijän) henkiin :D ps. Tein omankin postauksen just “sitruunoista” etc, ja linkkasin sun blogin myös lukijoilleni!\nStella Harasek on 25.6.2015 at 16:34 said:\nOOOOH! Se paikka ihan varppina löytyy (käytä näkijätaitoja hyväksesi!) ja sit musta tulee KANTIS! En malta odottaa! Kiitti, pitääkin käydä kurkkaamassa.\nmia kuusisto on 25.6.2015 at 17:05 said:\n:) oot kyl ihku! Mutta, eheh, näkijä ei koskaan ikinä, näe itelleen :/ sehä ois ihan liian iisiä :DD.. mut oon kyllä toivonu isosti!\nStella Harasek on 25.6.2015 at 17:14 said:\nAah! En ole ajatellutkaan tuota – omia asioitaan ei siis nää? Toivominen ja haaveilu kannattaa aina – kun laitat täydellisen paikan tilaukseen, kyllä se sieltä ihan varmasti osuu vastaan.\nSamuli Simula on 25.6.2015 at 22:00 said:\nNonni! Täytyy testaa toi vakuaisvaahto ja sitruunankuori heti huomenissa. Se on sitte jännetupentulehdus jos tulee hitti ;( Mia alkuaisvaahto siis puuron sekaan?\nmia kuusisto on 25.6.2015 at 22:59 said:\n:)) toivottavasti ranteesta on *ruista** ;)\nTää on tälleen yhen annoksen mitat: 1 dl kaurahituleita (niitä oikeita, ei feikkejä), n 2,5 dl vettä, suola (tähän siis sopii muös kaneli), mut sit sitruskuoret pois, ja ne 2 valkuaista. Kun puuro on ns valmista, valkuaiset sekaan ja vispaillaan kunnes ne hyytyy, tai näyttää hyvältä :) sitruunankuoret pikkasen ennen valkuaisia. Välillä mä koristelen tän kermavaahdollakin :)\ntoivottavasti sait selkoa?\nStella Harasek on 26.6.2015 at 11:23 said:\nOOH! MILLOIN SAA TULLA TESTAAMAAN?\nmia kuusisto on 26.6.2015 at 17:23 said:\nNo, esim Israelissa tehtiin niinkin, kun puuroo jäi yli, niin siittä tuli tosi hyvää seuraavan päivän aamuleipäsiä :) ja sit on olemassa yks hyvä enkelikeitto/sose juttu :))\nMä kyl päätin, että mä tuun sinne torille! ♡\nmia kuusisto on 11.7.2015 at 10:47 said:\nKävin, tulin, menin, näin ja koin. Lätyt&Samuli=Hemuli ♡\nMiss T on 24.6.2015 at 19:27 said:\nIhana vinkki, kiitos! Menen myös Suomi-lomallani ehdottomasti tänne – erityisen varmasti jos saamme asua Suomi-lomallamme ystävän asunnossa Eirassa :).\nSuosittelen, Eirasta ei olekaan torille pitkä matka.\nSatu on 24.6.2015 at 18:09 said:\nVoi miten ihana paikka! Menee testaukseen kesän Suomi-lomalla. Täytyy sekin todeta, että on aika inhimilliset hinnat. Tuollahan voisi käydä aamukahvilla ja -munkilla vaikka joka aamu…\nStella Harasek on 24.6.2015 at 18:39 said:\nJoo, hinnat on todellakin kohdallaan!\nTuulia on 24.6.2015 at 18:06 said:\nAh, mitkä ihanat kuvat ja mikä tunnelma! Fredan tori on ihan paras, ja etenkin siellä loppukesästä myytävät villikukkakimput, jotka on aiempina kesinä kuulemma olleet vanhusten keräämiä.\nJoo, ne on ihan parhaita! Fredan torilla on kyllä kiva tunnelma, osasyy varmasti siellä viihtymiseen.


Kesä, grilli ja K-kaupat | Smallstore herkkudeli\nKesä, grilli ja K-kaupat\nEnsinnäkin, olemme suunnattoman pahoillamme, että postauksia ei ole tähän blogiin tullut mitenkään kovin aktiivisesti. Mutta se ehkä hieman kertoo siitä, että meidän kahden pieni yritys Smallstore onkin saanut enemmän tulta alleen kun ikinä olisimme voineet kuvitella. Kyllä sitä aika nöyränä (ja lopenuupuneena) saa iltaisin mennä nukkumaan. Mutta aivan ihana aamuisin herätä ja todeta että tämä kaikki onkin totta eikä vain makoisaa unta. Tämä postaus on pitkä, mutta toivottavasti jaksat lukea loppuun asti!\nNo mikäs meitä on pitänyt kiireisenä. Tässä vähän listausta menneestä ja UUTISIA tulevasta:\nOlemme edelleen aivan mykistyneitä deli-iltojen suosioista ja ihanista palautteista joita saimme teiltä. Ollaan tavattu paljon uusia hyvän ruuan ystäviä sekä kohdattu vanhoja kavereita. Ihanaa on ollut huomata myös, että deli-iltojen kautta olemme saaneet myös paljon uusia "kantiksia". Ensi viikolla ovat viimeiset illat ennen taukoa ja syksyllä jatketaan taas uusin kuvioin. Takana on lähes 50 deli-iltaa reilussa kolmessa kuukaudessa.\nDeli-iltojen konseptia olemme nyt joutuneet suuren suosion takia hieman muuttamaan. Jatkossa veloitamme illasta raaka-ainekuluja 50 €/ilta mikäli osallistujia on 6-15 ja yli 15 hengen illoista vastaavasti 100 €/ilta. Myös minimiosallistujamäärää olemme joutuneet nostamaan, eli alle 6 hengen tilaisuuksiin emme valitettavasti osallistu. Myös lauantai-illat pidämme vapaina perhepoliittisesta syistä (edelleen suuri kiitos rakkaillemme venymisestä). Varauksia syksyn iltoihin voi tehdä sähköpostilla shop@smallstore.fi\n2. Oma kivijalkamyymälä vai ei?\nOlimme onnekkaita ja saimme testata Turun Nuorkauppakamarin Pop-Up -projektin kautta oman liikkeen pitämistä. Viikko oli aivan mahtava! Sekä myynnillisesti että muutenkin. Näimme paljon väkeä, vaihdoimme kuulumisia, ajatuksia ja reseptejä. Viime viikolla olimme kauppahallissa Kalaliike S.Wallinilla. Aivan huippujuttu sekin! Pop Upit on mahtavia ja näitä teemme varmasti jatkossakin. Olemme jo suunnitelleet Smallstore goes Joulu Pop Upia ;)\nOlemme saaneet tarjouksia myymäläpaikoista ja yhteistyötarjouksia "kimppatiloista". Näistä kovin kiitollisina, olemme kuitenkin päätyneet oman toimistotilan hankintaan. Tuleva toimistomme sijaitsee Turun satamassa Viking Linen terminaalia vastapäätä olevassa toimistohotellissa ( Business Hotel Navigare) osoitteessa 2. Poikkikatu 5, 20100 Turku, toimisto 5. Toimistomme yhteydessä toimii myös tavaroiden noutopiste. Jatkossa (kunhan saadaan varasto muutettua) verkkokauppatilaukset voi noutaa suoraan Smallstoren delikonttorista.\nMoni asiakkaistamme oli Forumin Pop Upin jälkeen harmissaan, että tuotteitamme ei saa jatkossa mistään perinteisestä kaupasta. Tähän päätimme keksiä ratkaisun. Kontaktoimme lähialueen K-kauppiaita ja meillä oli taas onnea matkassa. Meidät ja tuotteemme otettiin avosylin vastaan. Jatkossa voit siis ostaa Smallstoren herkkuja, samalla kun noudat maitolitrasi, seuraavista k-kaupoista: Kupittaan Citymarket Turku, K-Supermarket Manhattan Turku, K-Supermarket Raisio Center Turku, K-Supermarket Ukko-Pekka Naantali sekä K-Supermarket Ellen Naantali. Itse olemme paikalla ko. liikkeissä seuraavasti:\nla 13.7. K-Supermarket Manhattan\nke 17.6. K-Supermarket Raisio Center\npe 3.7. K-Supermarket Ellen.\nMuista paikoista ilmoitamme myöhemmin. Tule moikkaamaan ja maistelemaan suosittua pikarisottoa!\nMutta, nyt on kesä. Ensi viikolla juhannus. Eli grillaamisen aika. Mekin grillasimme ja siitä vielä pieni tarina. Pääsimme testaamaan aivan huippu grilliä, Big Green Eggiä. Lisätietoa grillistä täältä http://www.grillimestari.fi/verkkokauppa/grillit/big-green-egg.\nPerinteisen makkaran ja pihvin sijasta teimme pizzaa. Gluteenitonta sellaista. Loistava vaihtoehto "dagen efter" -pizzaksi :)\n- Mari & Salla\n2-3 dl keitettyä La Cascine Dei Conti- polentaa\n1-2 kpl mozzarellaa\nNicolas Vahén Deluxe- ketsuppia\nKeitä polenta puuromaiseksi seokseksi. Mausta makusi mukaan.\nTaputtele polentaseos öljytylle pizza-alustalle. Jos käytössäsi on pizzakivi, älä öljyä sitä vaan laita kiven päälle vähän gluteenittomia jauhoja, jotta pizza irtoaa siitä helposti kun se on valmis.\nLevitä pizzapohjan päälle Nicolas Vahén Deluxe ketsuppia. Ketsuppi saa makunsa mustista oliiveista ja rosmariinista ja ne antavat loistavan lisämaun polentapizzalle. Älä laita ketsuppia kuitenkaan ihan reunoille asti vaan jätä pohjaa vähän näkyviin. Halkaise kirsikkatomaatit ja leikkaa mozzarella siivuiksi. Asettele ne pizzanpohjan päälle.\nPaista pizzaa grillissä kunnes reunat saavat vähän väriä ja juusto on sulanut.\nKoristele valmis pizza rucolalla ja balsamico-kastikkeella.\nPizza on erinomaista ja täysin gluteeniton! Nauti pirteän valkoviinin kanssa!\npolenta deluxe ketsuppi pizza


Nyt on makeaa mahan täydeltä - Savon Sanomat\nPääkirjoitukset 03.07.2011 03:00\nNyt on makeaa mahan täydeltä\nSen ymmärtää, että mansikkapelloilla on pidettävä kiirettä, kun aurinko porottaa kuumana ja mansikat punastuvat syömäkypsiksi huikeaa vauhtia. Marjat on poimittava silloin, kun ne ovat parhaimmillaan eikä vasta sitten, kun ne ovat menettäneet parhaat arominsa tai suorastaan pilaantuneet.\nSuomen kesäistä kulttuuritarjontaa voi verrata hellekesän mansikanviljelyyn. Kun sesonki on lyhyt, mielenkiintoisia ja usein myös äärimmäisen kunnianhimoisesti ja ammattitaitoisesti valmisteltuja kesätapahtumia on päälletysten niin paljon, että kaikkiin ei ehdi millään osallistua, vaikka mieli tekisi.\nSavossa ja ilmeisesti myös muualla Suomessa kulttuurikesän huippuhetket ajoittuvat kahteen seuraavaan viikkoon. Kuopion viinijuhlat, Siilinjärven Siilifolk, Iisalmen Oluset, Savonlinnan oopperajuhlat, Mikkelin musiikkijuhlat ja siihen päälle kaikki muut isommat ja pienemmät kihaukset - ja unohtamatta kymmeniä kesäteattereita, noita suomalaisten kulttuuriharrastuksen ihastuttavimpia ilmentymiä.\nMansikkapelloilla vallitsisi tämänkaltaisina hyvinä kesinä täysi katastrofi, jos poimijoiksi ei saataisi ahkeria ulkomaalaisia. Vieraita kieliä kuulee puhuttavan myös moninaisissa kesätapahtumissa, mutta päävastuu katsomoitten täyttymisestä, konserttien kuuntelusta ja kesänäyttelyiden katsomisesta on yhä suomalaisilla itsellään.\nErilaisille kesätapahtumille on ilmeinen tarve, sillä eihän niihin muuten kannattaisi uhrata määrättömästi ilmaista talkootyötä ja usein kohtuullisen runsaasti myös yhteiskunnan varoja. Yhteisöllisyys on ollut perinteisesti Suomessa suuressa arvossa, ja joskus meistä on puhuttu suorastaan "järjestöjen luvattuna maana".\nTänä päivänä on kuitenkin jokaisen pakko tunnustaa, että järjestöjen luvatusta maasta on jäljellä vain kauniit muistot. Tuhansien ja taas tuhansien vielä toimivien yhdistysten ja järjestöjen suurin ongelma on tänään jäsenkunnan vanheneminen ja väheneminen. Keski-ikäiset saati nuoret eivät katso enää tarpeelliseksi osallistua yhteisiin rientoihin syksyn ja talven pitkinä, pimeinä iltoina työajan jälkeen.\nIhmisen ei ole kuitenkaan hyvä olla yksin. Ehkäpä osallistuminen moninaisiin kesätapahtumiin on suomalaisten viimeinen keino tuntea olevansa osa jotain suurempaa yhteisöä, kuten heidän vanhempansa ja esivanhempansa aikanaan ajattelivat.\nKovin järkevää ei kaiken kesäisen kulttuurin ajoittaminen pariin-kolmeen viikkoon kesä-heinäkuun vaihteeseen ole. Paljon hyvää jää näkemättä ja kokematta ajanpuutteen vuoksi. Ihminen ei voi syödä varastoon, ja muutamat ohikiitävät kesäiset kulttuurinautinnot eivät pidä mieltä ylevänä seuraavaan kesään saakka.\nJos milloin niin synkeän syksyn ja pimeän talven aikana kaivattaisiin kaikenlaista hengennostatusta. Jotkut sitä yrittävät aina järjestääkin. Tulokset jäävät laihoiksi, kun ihmiset ajattelevat, että kulttuuri ja muu sielunjalostus kuuluu yksin kesään.


in: Sivut, joissa on toimimattomia tiedostolinkkejä, Puutteelliset lähdemerkinnät, Ihmiset,\n44 BBY (ikä 27)\n"Tuhosit minut tuona päivänä, Qui-Gon. Vielä uudelleensynnyin. Nyt vahvempana ja viisaampana."\nKohtaaminen Qui-Gon Jinnin kanssa\nPimeälle puolelle lankeaminen\nXanatos suunnitteli hyökkäyksen Yodaa vastaan ja aiheutti monia sabotaaseja Bruck Chunin, yhden temppelin oppilaan kanssa, jonka hän sai isänsä kautta. Hän käytti yhtälöä, jonka hän muisti edelliseltä tehtävältä, jolloin hän oli vielä ollut Qui-Gonin padawan:Häiriö, sekasorto, tuho.tuodakseen suunnitelmansa käytäntöön. Xanatos piti Mon Calamaria nimeltä Bant Eerin panttivankinaan pakottaakseen jedit antamaan takaisin kuljetusaluksen, jonka hän ja Bruck olivat tuoneet tunneliin pakoalukseksi läheltä vedenpuhdistamosäiliöitä. Hän pääsi pakoon ja odotti Jeditemppelin luhistuvan tulen parannuskristallien läpi mitkä hän piilotti fuusiosulatusuuniin, mutta Qui-Gon keksi mitä hän oli tehnyt ja pelasti temppelin.


Anne Syväniemi viihtyy opettajan työssä - Meän Tornionlaakso\nAnne Syväniemi viihtyy opettajan työssä\n14.4.2016 06:01 Pasi Romakkaniemi\nOppilaiden työt koristavat kuvataideopettajan työpaikkaa. Afrikkalainen naamio syntyi lukion kurssilla.\nPELLO – Lukion ammatinvalinnanohjaaja nauroi, kun kuuli Anne Syväniemen haaveesta tulla kuvataideopettajaksi. Kuvisopettajille ei kuulemma ollut töitä.\n– Sanoin, etten tullutkaan keskustelemaan siitä, onko heillä työtä, vaan siitä mihin ammattiin haluaisin päästä, Anne Syväniemi muistelee vuosikymmenten takaista kohtaamista.\nOnneksi hän piti haaveestaan kiinni. Yli 30 vuotta kuvataideopettajana toiminut Anne nauttii työstään lasten ja nuorten parissa.\n– Tämä on antoisaa ja luovaa työtä, missä yksikään päivä ei ole samanlainen edeltäjänsä kanssa. Pellon kunta on ollut hyvä työnantaja ja olen viihtynyt tehtävässäni. Tärkeintä ammatissa onkin, että tykkää siitä mitä tekee.\nOikeastaan Annen haaveammatti oli alunperin ollut sairaanhoitaja, mutta hänen vanhempansa vastustivat ajatusta. Heidän mielestään sairaanhoitajan työ oli raskasta. Niinpä Orangin tyttö suuntasi ylioppilaaksi kirjoitettuaan Tornioon, Lapin taidekouluun. Peräpohjolan opistolla kului kolme vuotta. Pellosta vapautui sopivasti kuviksen opettajan virka ja Anne palasi kotiseudulleen sitä hoitamaan. Hänellä ei ollut opettajan pätevyyttä, mutta kokemukset työstä innostivat hakemaan kuvataideopettajille tarkoitettuun poikkeuskoulutukseen.\nOulun yliopiston ja Helsingin taideteollisen korkeakoulun järjestämä koulutus kesti kaksi ja puoli vuotta, mutta sen jälkeen Annen käsissä olivatkin kuvataideopettajan paperit. Myöhemmin hän vielä täydensi koulutustaan opiskelemalla työn ohessa Lapin yliopistossa taiteen maisteriksi.\nOikeastaan Syväniemen perheessä taiteellisuutta voinee kutsua sukuviaksi. Eini, perheen nuorin, on Mikkelissä kansalaisopiston kuvataideopettajana. Pekka on käynyt taidekoulun sekä järjestänyt useita näyttelyitäkin ja vanhinta lapsista, Joukoa, Anne kuvailee taitavaksi piirtäjäksi.\n– Kuvataideopettajan työ on sikäli ihanaa, että siinä lapset jatkavat annettua aihetta omalla työllään ja persoonallaan, eikä koskaan voi tietää lopputulosta. Jokainen työskentelee omalla tavallaan ja siksi minun on helppo vastata myöntävästi lapsen kysymykseen saako hän tehdä jotakin työtä haluamallaan tavalla.\n– Ihminen peilaa jo lapsena töihinsä sen hetkistä elämäänsä ja kokemuksiaan. Siksi jokainen työ on ainutlaatuinen luomus.\n30 vuoden aikana niin koulu kuin lapsetkin ovat muuttuneet, mutta eivät Annen mielestä ainakaan huonompaan suuntaan.\n– Nykypäivän lapset ovat tietyssä mielessä fiksumpia kuin aikaisemmin. He tietävät monista asioista enemmän ja sellainen turha värkkäys ja puuhastelu on jäänyt pois. He ovat jo nuorena aikuisemman ja kypsemmän oloisia kuin ennen. Tiedä sitten onko se hyvä vai huono asia.\nJos lapset ovat muuttuneet, on sitä tehnyt Annen toimenkuvakin. Kun tunnit ennen kertyivät pelkästään yläkoulun ja lukion puolelta, on mukana nyt myös alakoulu niin Pellosta kuin Lankojärveltä ja Turtolastakin.\nTämä tarkoittaa ajomatkoja koulujen välillä, aikataulutusta ja väkisinkin myös työn pirstaloitumista. Siksi se vaatii entistä enemmän suunnitelmallisuutta. Tien päälle lähdettäessä on jo edellisiltana osattava pakata kassiin kaikki työssä tarvittavat välineet ja materiaalit.\nIsoa ja pientä koulua\nKun oppilaiden ikähaitari on välillä 7–18, se tuntuu myös vahvasti työssä.\n– Isompien nuorten jälkeen on ihana nähdä pienempiä lapsia ja on ihan pakko kertoa, kuinka kiva heitä on nähdä. Pikku kouluissa on oma, mukava tunnelmansa ja tuohan se vaihtelua isomman koulun jälkeen.\nNykyaika näkyy tietysti myös opetusvälineissä. Diaprojektori on jäänyt dokumenttikameran ja tietokoneen jalkoihin, mutta löytyy varastosta vielä semmoinenkin kummajainen kuin episkooppi.\nInternetin ansiosta materiaalin hankinta on helpompaa kuin ennen, jolloin ainut lähde oli useimmiten kirja.\nJos opettajan työ on antoisaa, imee se ihmisestä mehutkin. Aikaisemmin Anne maalasi kotona, teki tilaustöitäkin ja piti näyttelyitä, mutta ne ajat ovat nyt takana.\n– Kyllä paukut tulee käytettyä koulussa ja pää on ideoista tyhjä kun pääsee kotiin. Matka Pellosta kotiin Konttajärvelle on siinä mielessä hyvä, että silloin vähän irtaantuu työpaikalta. Vaikka eihän opettajan työstä koskaan pääse täysin irti. Se jatkuu kotona seuraavan päivän suunnitteluna, ideoimisena ja luokanvalvojaan otetaan monesti yhteyttä iltaisin. Työn ja vapaa-ajan raja on kovin häilyvä.\nVapaa-ajallaan Anne tekee mielellään käsitöitä; kutoo, neuloo ja ompelee.\n– Käsityökeskus on maailman ihanin paikka! Siellä on mainiot ohjaajat, näkee muita ihmisiä ja rentoutuu. Suosittelen sitä lämpimästi kaikille.\nLiikunta antaa opettajalle voimaa ja potkua työhön. Suomenlapinkoira Ukko ja japaninpystykorva Juuso ovat hyviä lenkkeilykavereita.\nVaikka työ ja taide ovat Annelle tärkeitä asioita elämässä, kaikkein merkityksellisin asia kuitenkin löytyy kotoa. Se on perhe.\n– Viime kesänä elämässäni tapahtui onnellinen ja uskomaton asia: minusta tuli sijäisäiti! 25 vuotta olin toivonut, kaivannut ja odottanut olevani äiti ja sitten se tapahtui. Mottoni onkin, ettei koskaan saa heittää toivoa.\nAnne kertoo, että vuosien mittaan hän oli jo monet kerrat menettänyt uskonsa asiaan, mutta muutama hyvä ystävä jaksoi tukea häntä ja valaa toivoa vaikeina aikoina.\nHänen veljillään on useita lapsia, mutta erityisen läheisiksi tulivat Eini-siskon Kiinasta ja Keniasta adoptoimat Lempi ja Eden, jotka pieninä viettivät paljon aikaa Annen kanssa. Silloin heräsi ajatus omista adoptiolapsista.\n– Ikäni tuli kuitenkin esteeksi adoptiolle, mutta onneksi ei sijaislapselle. Suomessa on paljon tarvetta sijaisvanhemmille. Neljä vuotta sitten kävimme Teuvo-mieheni kanssa sijaisvanhemmuuskoulutuksen, mutta kolme vuotta vielä piti odottaa ennen kuin viime kesänä saimme tiedon lapsesta. Nyt perheessämme on kolme jäsentä, olemme oikea perhe!\nPäivissä ja koko elämässä on nyt eri merkitys ja sisältö kuin aikaisemmin. Anne toteaa tällä hetkellä ymmärtävänsä monia kouluun liittyviä asioita huoltajankin puolelta, ei pelkästään opettajan näkökannasta.\n– Aikoinaan, kun haavelin adoptiolapsesta, keräilin leluja ja kirjoja tulevaa lasta varten. Ehdin luovuttaa niistä jo paljon pois, kun asia tuntui niin toivottomalta. Mutta nyt on kirjoillekin, erityisesti iltalukemisille tarvetta.\n– On ihanaa peitellä lapsi illalla nukkumaan samalla tavalla kuin oma äiti aikoinaan teki minulle ja sitten aamulla herättää.\nSattumako sitten selittää sen, että Annella ja sijaislapsella on syntymäpäivät peräkkäisinä päivinä.\n– Me olemme kaksi räiskyvää skorpionia ja Teuvo rauhallinen leijona. Kotiläksyjä tehdessä äiti monesti tilttaakin ensimmäisenä ja olemme sopineet, että silloin odotamme rauhassa Teuvon tuloa töistä. Hän auttaa sitten läksyissä, onnellinen äiti nauraa.


Kristuksen syntymäjuhlana (opetuspuhe 3) – Ortodoksi.net\nKristuksen syntymäjuhlana (opetuspuhe 3)\nJumala on Herra ja Hän ilmestyi meille. Siunattu on Hän, joka tulee Herran nimeen. (Ps. 118:26, LXX)\nOrtodoksisen kirkon aamupalveluksessa julistetaan uskoville tämä kristillinen ilo. Kirkko julistaa, että kristillinen uskomme, toivomme, rakkautemme ja rukouksemme perustuu Jumalan ilmestymiseen maailmalle. Tapa, jolla Jumala lähestyy meitä, ja tapa, jolla me lähestymme kilvoittelussa Jumalaa, ei riipu pelkästään kyvyistämme tai pyrkimyksistämme. Jumala ei ole korkein valta tai voima, jota me lähestymme järjen avulla. Hän on Jumala, joka ilmoittaa Itsensä meille ja meidän tähtemme.\nJoensuun ortodoksisen seminaarin kirkko, kattomaalaus\n1 Kristus on sekä Jumala että ihminen\n2 Jumala suo ihmiselle elämän puhtauden Kristuksen pelastavassa energiassa\n3 Luotu maailma on Jumalan merkki ja salaisuus\n4 Pyhä Simeon Houkka oli Kristuksen Totuuden profeetta\n5 Pyhä Eukaristia antaa kaikelle tarkoituksen\nKristus on sekä Jumala että ihminen\nOpetus Kristuksesta on ortodoksisen uskon, jumalanpalveluksen ja askeesin pilari. Sille rakentuu koko ortodoksinen elämä. Kristus syntyi maailmaan avatakseen ihmisille jälleen mahdollisuuden päästä Jumalan Valtakuntaan. Kristuksen syntyminen ihmiseksi loi uuden suhteen Jumalan ja ihmisen välille.\nKristus osoitti persoonassaan, mitä on Jumalan todellinen kaltaisuus. Ortodoksisen kirkon virallinen kristologinen opetus vahvistettiin neljässä ekumeenisessa kirkolliskokouksessa: Efesossa (431), Kalkedonissa (451) ja kahdessa Konstantinopolin synodissa (553 ja 680-681). Kristuksen ihmiseksi syntymisen kosmiseen merkitykseen viitataan Kalkedonin kirkolliskokouksen vuonna 451 hyväksymässä määritelmässä: Kristus on yhtä olemusta meidän kanssamme inhimillisyydessä, meidän kaltaisemme kaikissa asioissa syntiä lukuun ottamatta.\nPyhää Atanasios Aleksandrialainen (k.373) opettaa, että Kristus on kuin taiteilija, joka maalaa Jumalan kuvan ihmispersoonassa, mutta kuitenkin Hän on myös tuon ihmispersoonan esikuva.\nKalkedonin kirkolliskokous määrittelee: Kristus on sekä Jumala että ihminen, sillä ykseys ei mitenkään poista luontojen erilaisuutta; Hänessä säilyvät pikemminkin molempien luontojen keskinäiset ominaisuudet. Määrittelyn viimeinen lause kattaa selkeästi ihmisen toiminnan luovana, keksivänä ja ohjaavana olentona maailmassa.\nJumala suo ihmiselle elämän puhtauden Kristuksen pelastavassa energiassa\nOrtodoksisen kirkon pyhät isät samastavat ihmiselle kuuluvat luonteenomaisuudet Jumalan kuvaan ja kaltaisuuteen. Jumalan kuva sisältää ihmisessä monia ulottuvuuksia, kuten vapauden, vastuun, hengellisen käsityskyvyn ja suhteen Jumalaan ja lähimmäiseen.\nPyhä Gregorios Nyssalainen (k. 395) korostaa kristityn elämässä vapauden merkitystä. Hän huomioi, että ihmiset ovat vapaita, koska heidät on luotu Jumalan kuviksi, Jumalan, joka on vapaa. Ihmiset kykenevät sen vuoksi valitsemaan hyvän ja pahan väliltä. He voivat myös käyttää väärin vapauttaan ja langeta. Kun ihminen kääntyy katumuksessa Jumalaa kohti, hän täyttyy Jumalan valkeudella, mutta jos hän erottautuu Hänestä, hän tulee täyteen pimeyttä.\nAadam ja Eeva erottautuivat syntiinlankeemuksen seurauksena Jumalasta (1.Moos.3:5). He käyttivät Jumalan kaltaisuutta järjettömiin tarkoituksiin. Sen seurauksena ihmiskunta joutui lankeemuksen tilaan. Kun ihminen kääntyi pois elämän lähteestä eli Jumalasta, hänen elämänsä alistettiin moraaliselle ja fyysiselle rappioitumiselle. Kuitenkin ihmisessä säilyi vapaus, olkoonkin, että ihmisen oli vaikea valita hyvä.\nBysantin 300-luvun lopun isät uskoivat, että ihmisen syntiinlankeemus aiheutti ihmisyyden rappion ja aloitti kuoleman syklin. He eivät uskoneet, kuten Augustinus (k. 430) teki elämänsä loppupuolella, että ihmisen syntiinlankeemuksen jälkeinen tila esti ihmisen mahdollisuuden osallistua pelastustapahtumaan. Esimerkiksi pyhä Basileios Suuri (k. 379) ja pyhä Gregorios Teologi (k. 390) opettivat, että ihminen tarvitsee pelastuakseen armeliaisuutta, paastoamista ja jumalanpalvelusta.\nMoraalinen ja fyysinen rappio ei ollut Jumalan tarkoituksena, kun hän antoi luomisessa ihmiselle vapauden. Jumala rakastaa ihmistä. Hän toivoo tämän vastaavan myönteisesti Hänen rakkautensa kutsuun. Bysanttilaisten isien mukaan Jumala on Elämä. Ihminen ei ole elämä, mutta hän osallistuu Jumalan elämästä. Ihminen tulee osalliseksi elämästä Jumalan luovissa ja luomattomissa energioissa.\nJumala suo ihmiselle elämän puhtauden Kristuksen pelastavassa energiassa. Ihmisen pelastuminen on enemmän kuin pelkkää anteeksiantamusta. Se on ihmisen aitoa uudistumista ja parantumista Jumalassa. Pyhät isät muistuttavat meitä, että jos lyömme laimin käytännön kristillisen elämän, on elämämme hedelmätöntä ja vaarallista.\nOrtodoksisen teologisen käsityksen mukaan Jumalan vapaus tukee ihmisen vapautta. Ihmistä puolestaan kutsutaan tekemään yhteistyötä Jumalan vapauden kanssa. Ihmisen vapaus on Jumalan lahja, joka mahdollistaa ihmisen vastauksen Jumalan rakkauden kutsuun.\nPyhittäjä Johannes Siinailainen (k. n. 650) painottaa teoksessaan Portaat Jumalan ja ihmisen kohtaamisen ja vuorovaikutuksen merkitystä. Pyhittäjän mukaan Jumalan ja ihmisen kohtaaminen ilmaistaan konkreettisesti rukouksessa, jonka päämääränä on ihmisen kirkastuminen ja jumaloituminen. Pyhän rukouksen rikkaus kasvaa ihmisen jumalalliseksi luodusta ihmisyydestä ja Kristuksen jumalallisesta ja inhimillisestä luonnosta. Aito rukous muodostaa kilvoittelijan suhteessa Jumalaan persoonallisen todellisuuden ja sillä on sellaisenaan universaalinen merkitys. Pyhittäjä Johanneksen mielestä rukous edellyttää kilvoittelijalta nöyryyttä, sielun puhtautta ja vapautta himoista.\nPyhän apostoli Paavalin mukaan meidän uskomme ensisijainen ja korkein salaisuus on lihaksi tullut Kristus (1.Tim.3:16). Kristillisen olemassaolon todellinen merkitys ja lopullinen tarkoitus on ilmoitettu ja toteutuu Kristuksen ihmiseksi syntymisessä. Hän tuli taivaasta pelastaakseen maailman ja yhdistääkseen ihmisen ainaiseksi Jumalan kanssa.\nLuotu maailma on Jumalan merkki ja salaisuus\nOrtodoksisen kirkon koko kristologinen opetus perustuu Sanan eli Kristuksen ihmiseksi tulemiseen. Jumala toimi aina Sanassaan ja Pyhässä Hengessään. Kristuksen syntyminen ihmiseksi on ortodoksisen uskon syvin ilo. Siinä ilmaistaan Jumalan Ilmoituksen täyteys. Lihaksi tullut Herra on täydellinen Jumala ja täydellinen ihminen.\nLuotu maailma on Jumalan merkki ja salaisuus. Jumala kutsuu ihmistä elämään luomakunnan kuninkaana ja pappina, joka ottaa vastaan lahjan Jumalalta antaakseen sen takaisin Hänelle. Ihminen luotiin aikojen alussa maailmankaikkeuden herraksi, ja Luoja antoi hänen tehtäväkseen koko luomakunnan saattamisen Jumalan Rakkauden yhteyteen. Ihminen epäonnistui tässä tehtävässä. Synti syöksi luomakunnan rappioon ja kuolemaan, mutta ihmisen eheyttäminen lihaksi tulleessa Kristuksessa merkitsee luomakunnan palauttamista alkuperäiseen kauneuteensa.\nBysantin kirkon Kristuksen syntymäjuhlan syvälliset liturgiset tekstit opettavat meille, että Risti on Kristuksen lihaksi tulemisen tarkoitus. Kristuksen ihmiseksi syntyminen ja ylösnousemus tekevät mahdolliseksi ihmisen uudelleenluomisen ja maailman kirkastumisen. Kristuksen Rististä tulee uusi Elämän Puu, joka kohoaa maasta taivaaseen. Kristuksen syntymässä on jo läsnä pääsiäisaamun valkeus ja kirkkaus.\nKristuksen syntymäjuhla opettaa meille, että kaikki on olemassa tehdäkseen Jumalan tunnetuksi ihmisille ja liittääkseen ihmisten elämän Jumalan yhteyteen. Tässä luodun ihmisen ja luomattoman Jumalan elävässä yhteydessä on ortodoksisen kirkon sakramentaalisen elämän ja askeesin perusta ja päämäärä. Rakkaus ja armeliaisuus ovat Kirkon jäsenen olennaisia ominaisuuksia.\nPyhä Simeon Houkka oli Kristuksen Totuuden profeetta\nOrtodoksinen elämä ei ole ulkoista käyttäytymistä, vaan olemuksellista kasvamista Kristuksen ihmisyydessä Jumalan Rakkauteen. Tähän ortodoksikristityn päämäärään perustuu Kirkon sosiaalinen elämä eli vastuunkantaminen lähimmäisestä. Ihmistä ei ole mahdollista kunnioittaa tuntematta häntä; huolenpito ja vastuu ovat sokeita, elleivät ne perustu tietoon. Kristillinen tieto on arvotonta, ellei se perustu huolenpitoon. Kukin meistä on ihmispersoona siinä määrin kuin hän luo rakkaudessa suhteen Jumalaan ja lähimmäisiin.\nVanhan Kirkon sosiaalinen vastuuntunto elää pyhän Kleemens Roomalaisen (k. noin 101) rukouksissa köyhien puolesta: Me rukoilemme Sinua, oi Herra, auttajamme ja suojelijamme, riennä kärsivien avuksi, sääli alhaisia, nosta ylös langenneet, auta puutteenalaisia, paranna sairaat, ruoki nälkäiset, vapauta vangit, tue heikkoja ja arkoja. Anna kaikkien kansojen ymmärtää, että Sinä olet ainoa Jumala ja että Jeesus Kristus on Sinun Poikasi. Anna meidän ymmärtää, että me olemme Sinun kansasi ja laitumesi lampaat.\nKristuksen ihmisrakkaus osoittaa meille, että rakkaus sävyttää koko ihmisluonnetta ja persoonallisuutta. Kyky oppia rakastamaan lähimmäistä riippuu kyvystämme vapautua narsistisuudesta ja kehittää itsessämme luova asennoituminen maailmaan Kristuksessa.\nPyhä Kristuksen tähden houkka Simeon Emesalainen (eli 500-luvulla) pilkkasi Emesan kaupungin kristittyjen mukavuudenhalua, uskonnollista lakihenkisyyttä ja ulkokohtaista armeliaisuutta, joka kätki sisäänsä itserakkautta, vihaa, kateutta ja ilkeyttä. Pyhä Simeon Houkka jakoi köyhien ja unohdettujen kärsimykset. Hänen esirukouksensa vaikuttivat, koska hän kärsi niiden puolesta, joille hän rukoili apua.\nPyhä Simeon oli Jumalan Totuuden ja Rakkauden profeetta. Hän samastui Kristuksen kokemaan pilkkaan ja halveksuntaan. Hän oli Kristuksen tavoin vapaa, koska hänellä ei ollut mitään menetettävää. Hän pelkäsi ainoastaan Jumalaa. Pyhän Simeonin myötätunto oli loputon demonien riivaamia ja ihmisten hylkäämiä ihmisiä kohtaan. Hänen terapeuttisena metodinaan oli rakkaus lähimmäisen kärsimystä ja tuskaa kohtaan.\nPyhän Simeon Houkan esimerkki osoittaa meille, että rakkaus, lähimmäisen huomioon ottaminen ja elämän ymmärrys ovat sellaisia ominaisuuksia, jotka ilmenevät ja kehittyvät vain, jos niitä harjoitetaan; niitä ei voi kuluttaa, ostaa eikä omistaa kuten omistamisen kohteita, niitä voi vain harjoittaa, harjoitella ja uskaltaa tehdä.\nSuomalaisessa yhteiskunnassa kysytään harvoin, miksi elämänmenossa on niin paljon ahdistusta ja turvattomuutta. Usein annetaan ymmärtää, että ihmisten pahoinvointi kuvastaa heidän sopeutumiskyvyttömyyttään, ei jotakin perustavanlaatuista ihmisen ja yhteiskunnan suhteen vääristymää.\nTalouselämä korotetaan mielellään uskonnon, isänmaan ja moraalisen auktoriteetin asemaan. Köyhyys teki paluun suomalaiseen yhteiskuntaan 1990-luvun alun laman jälkeen, kun siitä syntyi laaja pitkäaikaistyöttömyys ja perusturvaa leikattiin. Huolestuttavinta on tässä yhteiskunnallisessa kehityksessä ehkä juuri lasten köyhyys. Sääntelemättömän vaurauden kartuttamisen perintö on katkera.\nPyhä Eukaristia antaa kaikelle tarkoituksen\nKristuksen syntymä ei ole jokin uskonnollinen tarina tai kertomus, jota toistetaan vuodesta toiseen. Kristuksen syntymä on Jumalan meille antama lahja, joka meidän tulee ottaa vastaan nöyränä ja uskollisena. Pyhä Isämme Johannes Krysostomos (k. 407) kehottaa meitä saarnassaan viettämään tarkkaavaisesti Kristuksen syntymäjuhlaa. Hänen mukaansa Kristuksen syntymäjuhlasta lähtien on muinainen orjuus lakkautettu, paratiisi on avoin ja kirous on otettu pois. Totuus on palannut takaisin ja enkelit ovat yhteydessä ihmisiin ilman pelkoa ja ihmiset puhuvat enkelten kanssa. Kirkkoisä kysyy miksi on näin? Koska Jumala on nyt maan päällä ja ihminen taivaassa.\nKristuksen syntymä on ortodoksisen elämän pyhä mysteerio ja valkeus. Jumalan syntyminen ihmiseksi julistaa ihmiselämän mittaamatonta arvoa. Jumalan valtakuntaan ei ole tietä, joka sivuuttaisi maailman elämän taistelut. Ortodoksisten isien kristillisen rakkauden tieto ei ole ulkokohtaista, vaan tunkeutuu elämän ytimeen. Ihmissydän on hauta, mutta myös elämän lähde ja sisäinen ihminen. Ihmisen kallein aarre eli sielu tekee hänestä Jumalan kuvan ja kaltaisuuden mukaisen vapaan ja rakastavan persoonan. Vapaa ja rakastava persoona on ortodoksikristityn kutsumus, mutta tuo kutsumus jää usein toteutumatta. Monet ortodoksit eivät osallistu kirkon jumalanpalveluksiin, eivät myöskään Kristuksen syntymäjuhlan palveluksiin.\nOrtodoksiset isät korostavat Kirkon teologian parantavaa luonnetta. Pyhä Eukaristia luo Kirkon. Kristus kokoaa yhteen Eukaristiassa Jumalan kansan. Pyhä Eukaristia antaa kaikelle tarkoituksen. Eukaristia on matka tästä maailmasta Jumalan Valtakuntaan. Pyhä Eukaristia luo, antaa muodon, määrittelee Kirkon ja sen jäsenet. Mutta tämä kaikki edellyttää Kirkon jäseniltä tämän maailman kunnian ja itseriittoisuuden kieltämistä.\nMaailma jatkaa elämäänsä himoissaan, haluissaan, peloissaan ja ahneudessaan. Lukemattomat ihmiset jatkavat vaeltamistaan planeetallamme, kukin heistä yrittää saada elämäänsä pienen palasen onnea. Mutta ihminen, joka avaa elämänsä Kristuksen Valkeudelle, oppii tuntemaan toisen elämän ja toisen elämäntavan. Hänen sisäinen olemuksensa vapautuu maailman turhamaisuudesta.\nPyhät isät tarkastelevat Kirkon jäsenen uutta elämää ihmiseksi syntyneessä ja kuoleman kukistaneessa Kristuksessa hengellisen terapian, kirkastumisen ja uudelleen luomisen hengessä. Pyhä Eukaristia julistaa Kirkon lähetystehtävää maailmassa ja kutsuu ihmisiä elämän muutokseen eli katumukseen Kristuksessa. Pyhittäjä Johannes Siinailainen kirjoittaa: Katumus on kasteen uudistaminen. Katumus on sopimus Jumalan kanssa uudesta elämästä. Katumus on sovinnon tekemistä Jumalan kansa hyvillä teoilla, jotka ovat rikkomustemme vastaisia.\nKristuksen syntymäjuhla julistaa Jumalan Rakkautta, joka merkitsee kilvoittelevan ihmisen elämässä katoamatonta kauneutta ja pyhyyttä. Hänen ihmisluontoaan ei määritä biologinen, sosiaalinen, taloudellinen tai poliittinen tekijä, vaan luomaton alkukuva Kristus, näkymättömän Jumalan ikoni (Kol.1:15).\nKristus syntyy – kiittäkää!\nNoudettu kohteesta https://www.ortodoksi.net/index.php?title=Kristuksen_syntymäjuhlana_(opetuspuhe_3)&oldid=36601\nSivua on viimeksi muutettu 6. joulukuuta 2011 kello 14.07.


Etusivu / Kouluille / Power Mover\nPower Mover liikuttaa koko koulua\nVuonna 1996 alkanut tanssitoiminta on 26 vuoden aikana tanssittanut yhteensä yli kahta miljoonaa koululaista opettajineen!\nPower Mover koostuu klubikouluista (yhteistanssit), sekä Oman tanssin kisasta alue- ja finaalitapahtumissa.\nVideomateriaaleja hyödynnät harrastusviikolla omassa harjoittelussa, kavereiden kanssa tai luokassa. Tanssi sopii kaikille eikä vaadi erityisiä tiloja. Power Moverissa liikkuu koko koulu, niin tytöt kuin pojat yhdessä.\nOman tanssin kisa on tarkoitettu lasten ja nuorten omille ideoille toteuttaa tanssiesitys. Luovuus ja omaperäisyys, sekä ilmaisu saavat tilaa tanssikisassa. Kisaan voi ottaa osaa niin soolo-, kuin ryhmäesityksillä. Osallistua voivat kaikki peruskoululaiset ja toisen asteen opiskelijat ikärajojen puitteissa.\nVuosittain ilmestyvä Power Mover video kannustaa helpoilla koreografioilla tanssin pariin. Vuosittainen materiaalipkaetti sisältää yleensä kaksi tanssia, joista toinen on suunnattu tanssia aloitteleville ja toinen sitä harrastaville.


Lähtölaskenta lauantaihin – luvassa leikkiä, lystiä ja luovuutta | Nuorisoseurat\nKalenoiden Synttärikonserttiin on enää yksi yö. Repe ja Rilla pyytävät yleisöltä apua synttärisankarin etsintään, mutta kukaan ei tunnu tietävän kuka hän oikein on. Mikä nyt neuvoksi?\n”Kis, kis, kis, kis Repe ja Rilla\ntäällä me ollaan Lappeenrannas,\njoka paikast etsitään,\nvälillä Saimaalla huilataan.”\nKorona kuritti Kalenoitakin. Jo 70-luvulta Lappeenrannassa järjestetty kansantanssin ja kansanmusiikin tapahtuma Kalenat siirrettiin tänä vuonna verkkoon. Osanottajat, ympäri Suomen, osallistuvat tällä kertaa tapahtumaan etänä.\nKalenamaskottien, Repen ja Rillan matkassa kierretään Lappeenrannan maamerkkien kautta Juhlakonserttiin, jossa lopulta paljastuu kuka se synttärisankari oikein on.\nKalenat huipentuu Lappeenrannasta livestriimattavaan Synttärikonserttiin\nlauantaina 12.6. klo 15\nKonsertin toteuttavat Suomen Nuorisoseurat yhdessä Lappeenrannan kaupungin ja Karjalaisen Nuorisoliiton sekä paikallisten toimijoiden kanssa. Tarjolla on kansantanssia, teatteria, sirkusta ja ilon pitoa.\nKonsertti on kaikille avoin ja sen voi nähdä YouTubessa tai Kalenoiden Facebook -sivuilla.\nLinkit konserttiin löytyvät täältä: https://kalenat.fi\nPääosassa synttärikonsertissa ovat eteläkarjalaiset TÄHDET:\nNuorisoseura Rajan Nuorten Kimurantti, Keikaus, Kiertuli ja Kieppujat-ryhmät, Vuoksenniskan Nuorisoseuran IRTI teatteri sekä Taidekoulu Estradi, Nuorisoseura Harmonikan 7-10- vuotiaat tanssijat ja Metkukuoron ryhmä Kimpisen koulun 4M.\nJa tietysti mukana loikkivat myös Kalenakatit Repe ja Rilla\nKuva Esa Liukkonen, kuvissa Repe (Béla Gazdag) ja Rilla (Maiju Laurila)\nNuorisoseurat 140 vuotta – kakkukahvit nautitaan 24.6. ympäri valtakunnan\nKeski-Pohjanmaan Nuorisoseura hakee toiminnanohjaajaa\nSeurantalojen korona-avustushaku avautuu elokuussa\nLuova lava ohjaajilla on leirillä monia tehtäviä


Mikä on Mini PCI?\nMini PCI on johtavien kannettavien valmistajien käyttämä standardi, jonka mitta on 2, 75 tuumaa x 1, 81 tuumaa x 0, 22 tuumaa. Tämä tekniikka voisi antaa valmistajille mahdollisuuden alentaa hintojaan, koska emolevyt olisivat helpompia suunnitella.\nTyyppi I - identtinen tyypin II kanssa, paitsi tarvitsee ylimääräisiä kaapeleita liittimille kuten RJ-11 ja RJ-45. Tarjoaa kuitenkin enemmän joustavuutta siihen, missä se voidaan sijoittaa tietokoneeseen.\nTyyppi II - Käytetään, kun koko ei ole tärkeä. Tyyppi II voi integroida RJ-11- ja RJ-45-liittimet ja poistaa ylimääräiset kaapelit.\nTyyppi III - SO-DIMM- tyypin liitin, joka voidaan asentaa vain 5 mm: n korkeudelle emolevyn yläpuolelle. Kaapelointi I / O-liittimiin mahdollistaa myös tyypin III korttien sijoittamisen mihin tahansa järjestelmään.\nEmolevyn ehdot, PCI


juoksujalka vipattaa: lapsellista! eli miten äidiksi tulo ja lasten kasvaminen on vaikuttanut omaan liikkumiseeni ja elämäntapoihini\nlapsellista! eli miten äidiksi tulo ja lasten kasvaminen on vaikuttanut omaan liikkumiseeni ja elämäntapoihini\nMä olen kahden ihanan , välillä ärsyttävän ja hankalankin pojan äiti.\nElämä on vuosien varrella koetellut ja välillä ollut seesteistä. Nyt 16v poika opetti minulle miten ollaan äiti. Tai ei kai sitä koskaan kunnolla opi, matka jatkuu.\nPoika syntyi 34 viikolla 5 viikon sairaalassa olemiseni jälkeen. Minulla oli raskausmyrkytys ja poika ei kasvnut enää kohdussani. 1500g ja 40cm pieni ja pippurinen poika. Viikkojensa ansiosta poika voi hyvin, vain nenämahaletku oli pari viikkoa käytössä. Ensimmäinen kotikäynti oli 3 viikkoisena ja 4 viikkoisena 1970g painavana pikkuherra pääsi kotiin. Päivät viikot ja kuukaudet kuluivat. Liikuin ainoastaan pojan kanssa vaunulenkeillä yms sekä koiran kanssa kävelyillä. En ollut liikkunut ennen raskautta , enkä osannut sitä sen jälkeenkään aloittaa.\nVälillä kävin jumpassa, ei sen kummepaa. Ruokavalio oli miten sattuu ja kiloja oli kertynyt runsaasti 165cm varteeni. Painoin 87kg kun aloin neljä vuotta myöhemmin odottaa toista poikaamme. Taas tuli raskausmyrkytys ja makoilin sairaalassa melkein pari kuukautta. 1970g 42cm kokoinen pikkumies syntyi 32 viikolla ja tarvitsi enemmän apuja elämän alkuunsa. Keskoskaappi hengityskone sokeritippa letkut yms tuli tutuksi 4 viikossa ja sitten päästiin 2.5kg painoisen pojan kanssa kotiin.\nElämä alkoi sujua ja pojat kasvaa. Astmat, korvakierteet ja sairaalajaksot (nuoremman pojan infektio astman vuoksi oli useita sairaala jaksoja) vei omia voimia, ja viimeinen mikä oli mielessä oli minä ja oma hyvinvointi. Käytiin joskus miehen kanssa leffassa tai baarissa kun mummot on lähellä, mutta liikunta ja terveelliset elämän tavat ei kuuluneet elämääni.\nKun pojat olivat 3 ja 7 aloitin elämäntaparemontin. Aloitin juoksun nollasta ja hitaasti ja varmasti painon pudotessa vauhti kiihtyi. En ihastunut juoksuun, vaan tein sitä laihtuakseni. Kävin myös salilla ja söin painonvartioiden ohjeilla. Paino putosi nopeasti ja 5kk olin pudottanut 25kg. Olin tavoitteessani ja tyytyväinen elämääni. Painon kurissa pitäminen ja "pakkojuoksut" alkoi rasittaa elämääni, laskin kaiken mitä söin ja stressasin kaloreist ja painostani. Kantapäähän tuli plantaari faskiitti ja oli vaivalloista juosta.\nJossain vaiheessa noin pari vuotta laihtumisen jälkeen annoin periksi ja annoin itselleni luvan relata...Eli löhötä sohvalla ja palata herkkuihin. Aikataulut toki helpotti kun en enää tarvinnut itselleni aikaa.\nPojat harrastivat kiivaasti ja aikani kuluikin mukavasti heitä kuskatessa. Istuin mielelläni katsomossa treeneissä ja peleissä, eikä tullut mieleenkään itse liikkua silloin. Toki välillä harrastin jotain ryhmäliikuntaa tai kävin salilla.Juoksemassa kävin silloin tällöin.\nKiloja kertyi vajaa 10 ja olo alkoi olla väsynyt ja veltto.\nPuolitoista vuotta sitten aloitin uuden elämäntaparemontin, mistä olenkin kirjoittanut tätä blogia.\nPainoa on länhtenyt, vieläkin olen vaiheessa sen suhteen, mutta mikä parasta, olen löytänyt liikunnan ilon! En liiku laihtuakseni tai muutenkaan pakosta vaan siksi, että se tuntuu hyvältä!!\nMikä ihmeellisintä, aikaa poikien kuskaamisten välissäkin on! Voin juosta/kävellä treenien aikana tai ennen peliä. Kun poika kokeili uimahyppyjä treenasin salilla sen ajan, koska sali oli samassa hallissa.\nVoin hyvin ja perheeni jopa kehottaa minua lähtemään lenkille jos hermot alkaa kiristymään.\nMahtavat puolitoista vuotta takana ja tätä ei heti heivatakaan. Olen löytänyt balanssin perhe elämän ja oman hyvin voinnin välille. Pojat on isoja ja heitä ei tarvitse vahtia joka hetki. Treeneihinkin pääsee usein itse ja peleissä tykkään käydä kannustamassa.\nOlo on hyvä ja olen saavuttanut paljon juoksun saralla aika lyhyen ajan välillä. Haasteita haluan ja kaipaan lisää ja nautin ,että voin välillä keskittyä itseeni. Toki meillä on perheen keskeisiä juttuja ja kahden keskisiä miehen kanssa.\nOlen löytänyt paljon uusia ihmisiä juoksun kautta ja sehän on vaan hyvä asia!\nToiv jaksoit kahlata tän sekavan kirjoituksen läpi. Tää on mun tie tähän pisteeseen, mutta matkahan jatkuu!\nTänään käytiin naapurin susannan kanssa kävelylenkillä kuusijärvellä. Kierrettiin kuusijärvi hölkötellen ja paluumatkalla hölkättiin välillä kävelyn ohella. 13km 2tuntia. Ihana fiilis oli lenkin jälkeen vaikka flunssa kyllä meinaa iskeä..Nyt iltaa kohden huonompi olo.\nMä jatkan matkaa ja toivon, että seuraat tekemisiäni.\nHanna / Sporttaillaan 11. lokakuuta 2015 klo 23.07\nIhana tarina, hieno tarina! Ja parasta, että matka jatkuu :)!\nmerituuli k 12. lokakuuta 2015 klo 5.45\nkiitos! joo tässähän ollaan vasta alkumatkassa, kaikki on uutta ja ihmeellistä!\nSusanna Lemmetti 19. lokakuuta 2015 klo 7.01\nOlipas ihana kirjoitus <3\nmerituuli k 19. lokakuuta 2015 klo 12.42